qundao/data-zh-poetry huggingface dataset:
董其昌林泉秋色即用其韵
作者：弘历
朝代：清
体裁：七言绝句

层山体露敛閒云，木叶萧萧下夕曛。写出洞庭秋色好，何人于此吊湘君。
董其昌江山秋霁卷·其二
作者：弘历
朝代：清
体裁：七言绝句

日晶云敛晓秋新，江若有声山有神。一例镜笺爱点笔，同然先得是伊人。
董其昌疏林远山图
作者：弘历
朝代：清
体裁：古风

平林到秋疏，林疏山更远。起伏与高下，妙偈兼半满。何须问迂倪，家法传北苑。萧斋俯沧浪，伊谁此肥遁。
董其昌秋林书屋用画间题者韵
作者：弘历
朝代：清
体裁：五言绝句

板桥横野渡，书屋占清秋。行以擘窠法，应从渤海求。
董其昌良常仙馆
作者：弘历
朝代：清
体裁：七言绝句

崇山丛樾蔚云烟，曲注清流带碧川。置馆其间作薖轴，不须修炼即神仙。
董其昌采菊望山图用陶潜诗韵兼效其体
作者：弘历
朝代：清
体裁：古风

徵君赋归来，五斗犹厌喧。采菊传佳句，寄傲岂性偏。香光结神契，援笔写望山。望山思其人，如与相往还。此意足千秋，余亦复何言。
董其昌青山倚艇
作者：弘历
朝代：清
体裁：七言绝句

何人倚艇望青山，烟树云峰缥缈间。婉娈虽然得佳伴，疑黂犹欲辨茅菅。
董子祠·其一
作者：弘历
朝代：清
体裁：七言绝句

汉世真儒数仲舒，精言三策岂虚车。可怜好士秋风客，杂进长陵灶鬼书。
董子祠·其三
作者：弘历
朝代：清
体裁：七言绝句

帷下三年不入园，资深左右乃逢原。如何后世为儒者，摘句寻章枝叶繁。
董子祠·其二
作者：弘历
朝代：清
体裁：七言绝句

不问苍生问鬼神，贾生宣室席前陈。始终只有江都相，善治春秋学行醇。
董源溪山风雨
作者：弘历
朝代：清
体裁：七言绝句

腻云落脚雨森森，山色模糊树影沉。曲尽人情宁尔藉，周书熟读久关心。
董源苍岚拄杖
作者：弘历
朝代：清
体裁：七言绝句

隔林茅屋到嫌迟，屧步溪边欲访谁。借问手中筇竹杖，当年可是右军遗。
董祥兰竹
作者：弘历
朝代：清
体裁：七言绝句

珊瑚鞭是朱勾竹，琼玖佩为翠缬兰。漫道偶开生面耳，不离不即总澄观。
董祥岁朝图即用题者韵·其一
作者：弘历
朝代：清
体裁：七言绝句

松蕤梅逸石�妍，作绘同徵茀禄年。发岁生机发意蕊，启祥韵事启言泉。
董祥岁朝图即用题者韵·其二
作者：弘历
朝代：清
体裁：七言绝句

昌辰吉事喜重重，一瓮尧年宝露浓。却问相应定谁是，爪鸿饶得醉春容。
董邦达万木森秋
作者：弘历
朝代：清
体裁：七言绝句

凸者棱棱凹者洼，经霜锦绣绚㟏岈。最高更置孤亭迥，纵目因之意与遐。
董邦达云山图
作者：弘历
朝代：清
体裁：古风

画家气韵造绝诣，邦达气韵乃馀事。细皴粗抹无不佳，不期其法神其意。承命为此云山图，云如欲雨山如醉。奇峰诡巘凡几重，密叶枯枝以万计。谓宜凹处置人家，果见精蓝倚葱翠。溟濛滃郁有馀润，空白浮青各殊致。张壁只虑天龙窥，夺造化工彼所忌。
董邦达仿李宗成辋川雪意
作者：弘历
朝代：清
体裁：七言绝句

宗成迹纵见犹未，摩诘法诚传不非。一晌怃然题七字，斯人画亦自今希。
董邦达仿王诜渔村小雪卷
作者：弘历
朝代：清
体裁：七言律诗

蛤粉轻匀貌雪姿，不教留白袭前为。别传宝绘堂中法，宛见富春滩上时。雁阵惊寒犹个个，渔蓑耐冻故披披。苍松强项撑云表，是客星耶系我思。
董邦达仿郭熙山水
作者：弘历
朝代：清
体裁：七言绝句

殢云低黯羃沧池，一阵凉风万缕丝。弄棹伊人浑似我，昨来雨渡御湖时。
董邦达关山秋霁
作者：弘历
朝代：清
体裁：古风

叶落洞庭波，地表秋容霁。征客历关山，岂虑途迢递。寺楼枕横椒，閒僧竹房闭。指点晴林间，犹带英英气。
董邦达北窗高卧图
作者：弘历
朝代：清
体裁：七言绝句

北窗高卧独何心，束帛蒲轮未许寻。此画可看不可学，吾师士行惜分阴。
董邦达夏山欲雨图
作者：弘历
朝代：清
体裁：古风

云痴不舍峰，雨到先鸣树。涧口归渔人，林端起群鹜。浑脱房山法，妙蕴丹阳句。伫待吟溟濛，遥天镇微露。
董邦达孤山纵鹤图·其一
作者：弘历
朝代：清
体裁：七言绝句

漏泄春光香雪枝，高朋坐待莫嫌迟。奚童翘首胎仙下，应是逋翁返棹时。
董邦达孤山纵鹤图·其二
作者：弘历
朝代：清
体裁：七言绝句

梅鹤天然称隐沦，危亭湖畔与谁邻。肩舆莫羡陶彭泽，此子翩翩亦可人。
董邦达层峦叠翠图
作者：弘历
朝代：清
体裁：五言律诗

郁郁复堂堂，层峦望未央。连林方缛绿，叠巘间标苍。迥出重霄上，如临员峤旁。问谁成好句，忆是绛州王。
董邦达山水
作者：弘历
朝代：清
体裁：五言律诗

山势郁穹窿，泉飞大壑灇。境当称世外，水合号源中。日朗遥峰出，云归太宇空。怡然耕作者，也自庆农功。
董邦达山水
作者：弘历
朝代：清
体裁：六言诗

峭壁倚天拔水，峥嵘气概大奇。胸中设无万卷，生面安能尔为。
董邦达山水八帧·其一
作者：弘历
朝代：清
体裁：古风

云生涧户封，江泻天门断。壶中日月长，世外尘嚣判。悬崖策杖人，寄兴在霄汉。
董邦达山水八帧·其七
作者：弘历
朝代：清
体裁：古风

夹镜双湖碧，列障四山青。一笠搆其间，无乃快哉亭。既远恰宜视，始静诚堪听。
董邦达山水八帧·其三
作者：弘历
朝代：清
体裁：古风

枯棘与疏篁，萧然文石旁。比圣合夷惠，论体追倪黄。我欲步其侧，涤虑餐烟光。
董邦达山水八帧·其二
作者：弘历
朝代：清
体裁：古风

霜叶丹以黄，高低镂层岫。熠煜霞光映，飒沓风声逗。妙哉浣花句，过云开锦绣。
董邦达山水八帧·其五
作者：弘历
朝代：清
体裁：古风

峭壁环崒崿，来往多奔云。幽籁拂涧过，一川丹翠纷。左招玉局翁，泛此黄州濆。
董邦达山水八帧·其八
作者：弘历
朝代：清
体裁：古风

豢鹤偶放去，复唤意如何。毋宁适烟霞，讵肯遭网罗。明月清风我，功名富贵他。
董邦达山水八帧·其六
作者：弘历
朝代：清
体裁：古风

秋迥落霞天，霜澈维舟浦。菊华点黄金，枫叶纷红雨。彳亍步苔磴，念结幽栖所。
董邦达山水八帧·其四
作者：弘历
朝代：清
体裁：古风

江城春事佳，湖山幽且净。行披罨画幅，坐弄澄泓镜。腰笏引舟人，疑是益昌令。
董邦达山水小帧 其一 林岫空亭
作者：弘历
朝代：清
体裁：七言绝句

笠檐四柱绝纤尘，岚霭峰峦变态新。底事亭中无坐客，让他千古看山人。
董邦达山水小帧 其七 芦矶独钓
作者：弘历
朝代：清
体裁：七言绝句

石矶跽饵荻芦苍，讵为槎头缩项鲂。无尽烟波傲风月，任教清浊付沧浪。
董邦达山水小帧 其三 松云蔚秀
作者：弘历
朝代：清
体裁：七言绝句

丹青奇绝由心匠，寸楮收罗万叠山。我亦因之步松径，翠微深处每忘还。
董邦达山水小帧 其九 烟峦叠翠
作者：弘历
朝代：清
体裁：七言绝句

几上谁教万嶂横，许多溪壑许多情。恰如咏物初无句，意到淋漓信笔成。
董邦达山水小帧 其二 孤石苍筠
作者：弘历
朝代：清
体裁：七言绝句

青牛经雨莓苔润，绿凤因风韶濩铿。冰雪雅怀深契处，介然静复洒然清。
董邦达山水小帧 其五 溪村罨画
作者：弘历
朝代：清
体裁：七言绝句

携得行縢便静观，溪村即景对秋澜。板桥夜雨添新涨，茅屋晨光转薄寒。
董邦达山水小帧 其八 霜林步屧
作者：弘历
朝代：清
体裁：七言绝句

渐染浓青作浅红，蓐收绘事比春工。诗家体物谁深造，小杜风流老杜雄。
董邦达山水小帧 其六 梧竹延清
作者：弘历
朝代：清
体裁：七言绝句

小立无须信步行，萧然梧竹喜双清。曛黄未肯寻归路，为待宜人古月明。
董邦达山水小帧 其十 江涛帆影
作者：弘历
朝代：清
体裁：七言绝句

名山入剡一帆收，怨妇何须祝石尤。只有江涛千古在，春花秋月自东流。
董邦达山水小帧 其十一 寒云梅坞
作者：弘历
朝代：清
体裁：七言绝句

不放雪来虞逊色，却遮风去为留香。冻云未是无情者，惜玉应教独擅场。
董邦达山水小帧 其十二 松崖苔磴
作者：弘历
朝代：清
体裁：七言绝句

拣择云崖结草亭，威纡翠巘远为屏。长松落落发天籁，便步丹梯试一听。
董邦达山水小帧 其四 平林翠黛
作者：弘历
朝代：清
体裁：七言绝句

藉甚倪迂与大痴，筌蹄忘即两兼之。平林翠黛无多景，雅称诗人意与迟。
董邦达峨眉积雪
作者：弘历
朝代：清
体裁：七言绝句

峗崒三峰拔地奇，阴崖积雪渺无涯。是中应有高人出，玉局当年早占之。
董邦达春岚瀑泉
作者：弘历
朝代：清
体裁：七言绝句

如沐春山叠翠螺，冻开远渚漾轻波。飞泉落涧增新涨，噞嘬轻鯈乐几多。
董邦达春水泛舟图
作者：弘历
朝代：清
体裁：七言律诗

泛潋春波净拍浮，一篙含碧恰胜舟。溯洄梅坞閒招鹤，容与芦汀可狎鸥。锦里诗情天上坐，山阴画意镜中游。柳边不系清阴嫩，兴在风行及水流。
董邦达松涧云岚
作者：弘历
朝代：清
体裁：七言绝句

动者云容静者松，妙兼动静者层峰。设如屧步奇深处，应有佺乔蓦地逢。
董邦达松溪高士小幅
作者：弘历
朝代：清
体裁：七言绝句

落落松吹谡谡风，长溪流活远冈崇。神心会处真无闷，濯足伊谁定太冲。
董邦达松风水月图
作者：弘历
朝代：清
体裁：七言绝句

风自凉经松越峭，月原明印水逾清。高人无事船头坐，非慕烟波钓叟名。
董邦达枫林朝霁
作者：弘历
朝代：清
体裁：七言绝句

缀林尚迟吴江冷，晃日从回塞岭春。高士溪边成小立，一天锦色入题新。
董邦达枫溪观瀑图
作者：弘历
朝代：清
体裁：五言律诗

从心不踰矩，得意可忘筌。堪识此图妙，休将六法诠。高人宛濠上，飞瀑自云巅。枫叶落英似，武陵然否然。
董邦达浮岚暖翠
作者：弘历
朝代：清
体裁：五言绝句

句曲春烟泮，浮岚卒未收。华阳肥遁处，只欠三层楼。
董邦达溪山清晓图
作者：弘历
朝代：清
体裁：七言律诗

天澹云閒今古情，新图即景益分明。爽澄兰沼波吹细，风度松林籁泛轻。白帝精神昨夜入，虚堂飒沓此时生。四家六法何须论，领略当前妙趣呈。
董邦达溪山秋霁
作者：弘历
朝代：清
体裁：七言律诗

树欲飘扬风欲吹，徂云不剩一丝丝。卷舒惯作秋前景，飒爽正当雨后时。出硖石泉如奏筑，落林橡子似敲棋。坐来心与高空畅，此景天然称我诗。
董邦达澹月寒林图
作者：弘历
朝代：清
体裁：七言绝句

翛閒澹月满寒林，林弄清风月弄阴。应为迩来苦炎热，撰成谋目爱秋心。
董邦达灌木回溪
作者：弘历
朝代：清
体裁：七言绝句

灌木重阴夏亦寒，阖闾独坐俯澄澜。烟波无尽志和趣，岂在樵青与钓竿。
董邦达灌木回溪图
作者：弘历
朝代：清
体裁：七言绝句

埼岸弯环接渚汀，石攒凿凿水泠泠。流云解与为疏密，越致丛林无定形。
董邦达烟村野彴
作者：弘历
朝代：清
体裁：七言绝句

处处烟村流水通，木榰野彴接西东。高人底事携筇过，商㩁古今访志同。
董邦达画杜甫诗意歌
作者：弘历
朝代：清
体裁：古风

诗中杜老集大成，天然古淡足佳句。风烟万里瞿塘秋，夺造化工归咏赋。最爱归云返照奇，每欲形容意难赴。词臣家法传北苑，爰教老笔写烟树。滃滃叆叆满谷白，槿篱茅舍依微露。天外一棱独迥绝，映带红霞正秋暮。江声澎湃疑聒耳，树色苍凉信消虑。杜句佳矣图之难，双美合并岂神助。何必崎岖历剑关，即坐江楼观滟滪。
董邦达秋山晚霁图
作者：弘历
朝代：清
体裁：七言绝句

缃云初敛树犹浓，正是新秋晚霁容。石屋松林阿那畔，招呼应有道人逢。
董邦达秋山红树
作者：弘历
朝代：清
体裁：七言绝句

云表苍峰迥不群，风翻红叶落疑纷。画禅惯解开生面，古淡中馀锦绣文。
董邦达秋山萧寺歌
作者：弘历
朝代：清
体裁：古风

忆我前岁游田盘，岩关飒沓秋容淡。峣峰面面佛头青，疏林叶叶汉子绀。高入天风侵袂寒，坐不可久立犹暂。孰谓山空无管弦，沸闻万籁鸣噫欠。天成阁中小趺憩，徐无千里归凭瞰。摩挲勒壁活即师，谛听隔岫支那梵。烛照秋山萧寺图，满目金官看不厌。招邀田畴友谷神，从知苍老乃真艳。迩来六法何寥寥，貌工形似神弥黯。吾于达也无间然，丰不觉繁俭不欠。前称北苑后香光，艺林都被卿家占。
董邦达秋岩瀑泉
作者：弘历
朝代：清
体裁：六言诗

秋山已自无尘，更看云际垂绅。不独一新耳目，真教澡雪精神。
董邦达秋林曳杖图
作者：弘历
朝代：清
体裁：七言绝句

苍剩烟萝丹染枫，沧波又起鲤鱼风。高人蜀杖携邛竹，小立端知意不穷。
董邦达秋林烟岫小景
作者：弘历
朝代：清
体裁：七言律诗

静参画意初无句，得句原非画外求。漫步林扉寻别墅，请看泉箔落平流。一天玉露八章景，几树金风万古秋。薄暮苍然群籁息，只疑远浦有归舟。
董邦达苍崖古树卷
作者：弘历
朝代：清
体裁：七言绝句

崒嵂攒岩讶倒悬，蟠挐古干互连拳。是谁结屋嘉阴下，雅合于中草太玄。
董邦达草堂深樾
作者：弘历
朝代：清
体裁：七言绝句

澹霭苍山樾荫低，草堂门径草萋萋。个中人谢尘寰迹，奚待移文孔稚圭。
董邦达西湖图
作者：弘历
朝代：清

昔传西湖比西子，但闻其名知其美。夷光千古以上人，岂有真容遗后世。未见颜色贵耳食。浪以湖山相比拟，湖山有知应不受，须翁何以答吾语。吁嗟吾因感世道，臧否雌黄率如此。岂如即景写西湖，图绘真形匪近似。岁维二月巡燕晋，留京结撰亲承旨。归来长卷已构成，俨置余杭在棐几。十景东西斗奇列，两峰南北争雄峙。晴光雨色无不宜，推敲好句难穷是。淀池水富惜无山，田盘山好诎于水。喜其便近每命游，具美明湖辄遐企。北门学士家临安，少长六一烟霞里。既得其秀忘其筌，呼吸湖山传神髓。此图岂得五合妙，绝妙真教拔萃矣。明年春月驻翠华，亲印证之究所以。
董邦达西湖图
作者：弘历
朝代：清
体裁：古风

昔传西湖比西子，但闻其名知其美。夷光千古以上人，岂有真容遗后世。未见颜色贵耳食，浪以湖山相比拟。湖山有知应不受，髯翁何以答吾语。吁嗟吾因感世道，臧否雌黄率如此。岂如即景写西湖，图绘真形匪近似。岁惟二月巡燕晋，留京结撰亲承旨。归来长卷已搆成，俨置馀杭在棐几。十景东西斗奇列，两峰南北争雄峙。晴光雨色无不宜，推敲好句难穷是。淀池水富惜无山，田盘山好诎于水。喜其便近每命游，具美明湖辄遐企。北门学士家临安，少长六一烟霞里。既得其秀忘其筌，呼吸湖山传神髓。此图岂独五合妙，绝妙真教拔萃矣。明年春月驻翠华，亲印證之究所以。
董邦达辋川雪意
作者：弘历
朝代：清
体裁：七言绝句

华子冈头积素多，蹊迷难访故山过。画禅亲许参神韵，刻楮无烦较若何。
董邦达雪景
作者：弘历
朝代：清
体裁：七言律诗

天公玉戏谷神寒，尽得风流在笔端。散漫不分岩洞树，纷糅偏惹客人冠。细披寻去全成句，粗点缀馀皆入观。寺阁迥凌银色界，好教破冷一扶栏。
董邦达霜林萧寺
作者：弘历
朝代：清
体裁：七言绝句

一夜霜吹枫树枝，于萧淡里越丰姿。翠岩若问相应处，正是眉毛拖地时。
蒋廷钖秋茄
作者：弘历
朝代：清
体裁：七言绝句

垂垂紫玉露光湑，蜂蝶纷来香染诸。粉本问从何处得，霅川曾见有三蔬。
蒋溥进所作塞外杂咏依韵和之 其一 毡庐
作者：弘历
朝代：清
体裁：七言律诗

耽逸怀居理则那，拂庐取便稳装驼。放弥卷密施功易，水驿山程得景多。近渚恰宜临野蓼，依峰偏爱罥烟萝。方圆毳幕施俱可，总是人间风月窝。
蒋溥进所作塞外杂咏依韵和之 其七 地灶
作者：弘历
朝代：清
体裁：七言律诗

朝晡惟是供炊用，增减非关设计深。拨草乍欣逢旧穴，烹鱼奚藉溉新鬵。聃觚未易寻常踞，墨突休言不待黔。移顿莫教轻掩弃，即看昔制乃资今。
蒋溥进所作塞外杂咏依韵和之 其三 马绊
作者：弘历
朝代：清
体裁：七言律诗

伯乐偏虞马易驰，维连以绊出奇思。除将麋鹿难为系，任是骅骝亦设羁。卓立试嘶清夜月，恣眠常忆白莎陂。絷之亦欲饫之节，此事惟应善牧知。
蒋溥进所作塞外杂咏依韵和之 其九 征衣
作者：弘历
朝代：清
体裁：七言律诗

衣裁短后合时趋，打叠巾箱备远途。岂是从戎叹离别，也须著意称身躯。鹈梁慢诮轻濡翼，韦褶偏宜淡染芜。颇有邹枚尚宽博，果然实必与名俱。
蒋溥进所作塞外杂咏依韵和之 其二 驼装
作者：弘历
朝代：清
体裁：七言律诗

铃声替戾度行驼，致远担劳有足多。讶可知风还听水，最耽柳陌与沙坡。刚欣卸重成群卧，又迫临明逐队过。饲秣恩诚思致报，崎岖路亦慎防蹉。
蒋溥进所作塞外杂咏依韵和之 其五 雨沟
作者：弘历
朝代：清
体裁：七言律诗

雨脚飞来碧嶂头，周防已作未然愁。落空任洒人形帐，就下都归之字沟。㶁㶁应知看立涸，涓涓且拟听新流。奚童畚锸勤疏凿，底虑棼丝镇相缪。
蒋溥进所作塞外杂咏依韵和之 其八 安市
作者：弘历
朝代：清
体裁：七言律诗

车载肩挑逐逐来，营东远列任嚣豗。米盐日计应教聚，蚩眩风浇未许开。纵便罢讥何有惠，岂常负贩不储材。蝇头笑彼旋糜尽，满橐盈囊若个回。
蒋溥进所作塞外杂咏依韵和之 其六 设卡
作者：弘历
朝代：清
体裁：七言律诗

沿冈一带势连云，露重莎平净翳氛。铃索宵明依制设，官邮今昨计程分。隍中只虑声惊兽，碛里兼存意习军。陈利谁何更无藉，颁禽也足当酬勋。
蒋溥进所作塞外杂咏依韵和之 其十 铜晷
作者：弘历
朝代：清
体裁：七言律诗

巧制伊谁意最初，不淆方位指南如。宵明长短无差报，十二时辰有定书。测景每教临日下，寻题便以适几馀。今人雅合分阴惜，陶侃名言实起予。
蒋溥进所作塞外杂咏依韵和之 其十一 颁鹿
作者：弘历
朝代：清
体裁：七言律诗

罢围休息羽林群，营外颁禽率未申。独享不盈□腊藏，均沾偏厚膳虞人。堆来已看弥平壤，持去从教馈比邻。自割怀归且无罪，空还应虑细君嗔。
蒋溥进所作塞外杂咏依韵和之 其十二 和诗
作者：弘历
朝代：清
体裁：七言律诗

每因得句命赓诗，韵府类函尽览披。毕竟老成还独步，可怜后进亦攀追。古今风雅诚谁是，宵旰忧勤只自知。不是赏花钓鱼处，呈笺难与辨妍媸。
蒋溥进所作塞外杂咏依韵和之 其四 风竿
作者：弘历
朝代：清
体裁：七言律诗

雨朝风夕自飘摇，谁剪襄云落绛霄。有意恰知马足倦，无言应解客心招。低翩高飐皆成画，圆碧方红各取标。最是幕中鼾睡遍，一竿月露漾清宵。
蒙古土风杂咏十二首 其一 乳筒
作者：弘历
朝代：清
体裁：七言律诗

形似罂瓶制以皮，浑仑不虑漏卮遗。牛羊幸过春艰后，妇子群欣夏挏时。何必云浆需玉斧，也怜龙种绁金羁。本来原是其中物，彼此胡然判转移。
蒙古土风杂咏十二首 其七 马竿
作者：弘历
朝代：清
体裁：七言律诗

八尺长竿系以绳，提携最制马奔腾。辔衔诡去无端逸，驹駣牵来有独能。讵祗空群誇伯乐，恰如把钓遇严陵。龙媒莫怨生羁络，不尔安从骏骥称。
蒙古土风杂咏十二首 其三 鄂博
作者：弘历
朝代：清
体裁：七言律诗

路口山头垒石磷，心常依处地常神。雨查达复晴查达，土偶人嗤木偶人。引马折旋嗔莫犯，从禽屡获福还申。春秋报赛虽荒略，依约犹存土鼓豳。
蒙古土风杂咏十二首 其九 灰简
作者：弘历
朝代：清
体裁：七言律诗

约东从来祗语言，右行文字肇兴元。既成旋拭新书便，刳木涂油古质存。渍竹挥非苍颉字，编韦绝岂仲尼门。分明汗简遗风在，儒士徒观不解论。
蒙古土风杂咏十二首 其二 荒田
作者：弘历
朝代：清
体裁：七言律诗

本是射生游牧地，即今渐亦重农田。耨耘未识各勤力，丰歉惟云总赖天。出逐草泉长夏里，归临铚艾九秋前。耕而卤莽报卤莽，塞穑观馀始信然。
蒙古土风杂咏十二首 其五 柴车
作者：弘历
朝代：清
体裁：七言律诗

斲木椎轮虽太质，服牛引重利偏多。似机鸦轧才鸣室，疑橹伊吾旋渡河。自是驱驰输骏马，未教负载让明驼。沿冈衔尾徐徐进，可号山中鼓吹过。
蒙古土风杂咏十二首 其八 儿版
作者：弘历
朝代：清
体裁：七言律诗

毳幕生儿亦可怜，背眠木版革提肩。倒绷纵免身狼籍，卓立因成足鹘拳。毡罽便为衣裳具，乳酥即是洗盆钱。移居那虑风霜冒，襁褓呱呱驼上悬。
蒙古土风杂咏十二首 其六 骨占
作者：弘历
朝代：清
体裁：七言律诗

烂头烂胃蹴蔬羊，取骨为占以火扬。额祝便因看墨坼，心虔率可定灾祥。古方略异太人卜，纷议非关待诏郎。不用何妨识其事，至平易里至奇藏。
蒙古土风杂咏十二首 其十 竹笔
作者：弘历
朝代：清
体裁：七言律诗

削竹成尖渍墨挥，殊涂漆简却同归。尽饶毛颖谁封管，恰似蒙恬未合围。荒略粗分今与昨，鲁鱼孰辨是耶非。穹庐笔策赤书就，邮递还从马上飞。
蒙古土风杂咏十二首 其十一 口琴
作者：弘历
朝代：清
体裁：七言律诗

弦皮手拨管芦吹，口上弹琴乃铁为。宛合宫商凭两叶，亦堪攫醳祗单丝。高山流水分明在，凤尾龙唇非所知。绰尔济歌天魔舞，毳庐马挏醉阏氏。
蒙古土风杂咏十二首 其十二 转经
作者：弘历
朝代：清
体裁：七言律诗

印成十二部真文，转法轮称佛所欣。孰半字还孰满字，即熏闻已即成闻。随风旋转扬黄教，度世娑婆遍塞垠。如此翻经诚甚易，释迦何用雪山勤。
蒙古土风杂咏十二首 其四 革囊
作者：弘历
朝代：清
体裁：七言律诗

纫革为囊号库奴，精粗器用此中俱。岂须锦缘还丝绾，无过茶铛及饭盂。诗句清新记耶律，辩言诙谑幸侏儒。经翻四十二章过，乍可因之悟幻躯。
蒙古王公例于波罗河屯晋接即事得句
作者：弘历
朝代：清
体裁：七言律诗

塞上秋蒐又隔年，碧空爽气正澄鲜。仰流左谷右贤后，就日车尘马足前。望去围场欣咫尺，携来猎卒例盈千。一家中外非容易，驭远鸿猷勉继旃。
蒙古王公等来接诗以志事
作者：弘历
朝代：清
体裁：七言律诗

扎萨屏翰列护边，跸途来觐踵相连。久蒙培养都知礼，渐重耕桑亦曰贤。弗宴弗围胥命返，献驼献马各抒虔。笑谈指顾多孙行，白发那辞是长年。
蒙古王公等进宴即事成什
作者：弘历
朝代：清
体裁：七言律诗

帐殿崔巍向远坰，倾诚贡宴得教听。称觞共上南山寿，奏乐还欣北曲聆。苏对洛那咸扈卫，黄河青海更家庭。古来斯事称希有，保泰持盈慎自铭。
蒙古王公等进宴即席得句
作者：弘历
朝代：清
体裁：七言律诗

塞岭秋暄红间绿，诸藩备宴效尊亲。穹庐进酒重孙婿，诈马临场�次人。左右顾怜鲜等辈，支持幸尚有精神。天花示喜霏微落，那学维摩不著身。
蒙古王公等进宴即席得句
作者：弘历
朝代：清
体裁：七言律诗

大野凉秋皓日晶，筵张黄幕傍行营。千群马集英姿试，九白驼牵吉兆呈。例事讵惟遵典属，欢言恒是鉴抒诚。汉唐此地宁有此，益凛冰渊戒满盈。
蒙古王公等进宴即席得句
作者：弘历
朝代：清
体裁：七言律诗

木兰岁岁秋围举，东道名藩许献芹。幕设崇冈菊节度，席联新部雁行分。汤羊美胜八珍膳，诈马催来千锦群。诸伎毕陈行赏罢，一家和乐万方闻。
蒙古王公等进宴因赋六韵
作者：弘历
朝代：清
体裁：五言排律

玉碛开嘉宴，穹庐覆庆云。输诚因素切，献曝亦堪欣。上寿尊王母，倾心奉大君。酪酥为湛露，䍲牸作香芹。勇斗扑跤戏，雄看诈马群。怀柔仰祖烈，巡狩勉时勤。
蒙古王公进宴即席书事
作者：弘历
朝代：清
体裁：七言律诗

八帙行围勉自强，后言想不谓禽荒。一因祖制慎为守，重以孙谋永示蘉。旷野射麃欢众庶，穹庐举兕献藩王。四年如是申嘉约，静俟天恩敬不遑。
蒙古田
作者：弘历
朝代：清
体裁：古风

蒙古昔种田，撤种委之去。谓曰靠天收，秋成返刈穫。其去非无因，或猎或考牧。而今则不然，均习耘耨务。课雨与量晴，不殊三农虑。然实废牧猎，斯亦忘其故。青海更甚兹，饮酒安眠豫。田猎牧俱懈，穷番攘且惧。地道不齐固，却类内扎萨，衣食渐富庶。版升图安居，何异齐民趣。隐思苟用彼，岂彼先民素。然而鲜横行，得在失间寓。中外计胥廑，达者不言谕。
蒙古诸王公进宴即席赋句
作者：弘历
朝代：清
体裁：七言律诗

隆崇圆幕据兰坰，将悃联情自可听。游牧尔安职斯述，怀柔我廑化惟宁。技呈诈马铺云锦，樽酌南山映座青。文织精镠颁后赉，异他岁币享王庭。
蒙圣母赐膳于宁寿宫喜而成什一韵二首·其一
作者：弘历
朝代：清
体裁：五言律诗

西笮蒇勋绩，东朝豫懿怀。膳颁八珍列，乐奏六英谐。调鼎盐梅共，采薇将士偕。古来多凯宴，几见赐思斋。
蒙圣母赐膳于宁寿宫喜而成什一韵二首·其二
作者：弘历
朝代：清
体裁：五言律诗

母子情牵处，忧劳略释怀。砌花都色喜，檐鸟亦音谐。旸雨幸时若，孙曾绕膝偕。还期就閒此，仍复侍萱斋。
蒙山
作者：弘历
朝代：清
体裁：古风

岱宗东来数百里，或宫或霍伏还起。蜿蜒一气结蒙山，巀嶭堂皇重见此。惜哉濯濯乏乔柯，牛山之木亦尝美。翠微风来生峭寒，放乎琅琊意近是。一游一豫侯度昭，仿佛其招在角徵。
蒙阴积雪三依皇祖诗韵
作者：弘历
朝代：清
体裁：七言绝句

瑞雪春朝遍野封，节迟遇闰未兴农。山灵盖不违尧命，示我诗情在玉峰。
蒙阴积雪再依皇祖诗韵二首·其一
作者：弘历
朝代：清
体裁：七言绝句

城过颛臾忆古封，南巡为省织将农。蒙阴雪复赓前韵，大块文章占素峰。
蒙阴积雪再依皇祖诗韵二首·其二
作者：弘历
朝代：清
体裁：七言绝句

平田融未麦根封，为问农言不害农。却缋前遭景如旧，几层积玉在峣峰。
蒙阴积雪恭依皇祖诗韵
作者：弘历
朝代：清
体裁：七言绝句

东来不是为登封，绳武南巡重劭农。今日蒙阴仍积雪，当年圣藻并高峰。
蓝瑛画秋色老梧桐
作者：弘历
朝代：清
体裁：五言绝句

法传赵荣禄，神是李青莲。更忆梅花石，曾逢德寿边。
蓟城西
作者：弘历
朝代：清
体裁：古风

策骑春日蓟城西，冻苏脉土多淤泥。前旬甘雪太优渥，却教农父迟翻犁。北方地高例愁旱，方欣膏泽及时善。过润艰耕乃见兹，对之又为愁展转。高原下隰难齐均，彼难均者皆吾民。此地去年况遭涝，麦秋亟望赒饥贫。春云迩日频沾浥，愿雨高原停下隰。鸿钧应物本大公，岂似人情分等级。
蓟城路戏题二首·其一
作者：弘历
朝代：清
体裁：古风

昔此蓟城路，谓有江南意。乃从想像得，曾未亲尝味。今此蓟城路，谓有江南意。斯则两经巡，得想于揽辔。昔想幻中幻，龟毛兔角譬。今想幻中真，镜花水月寄。然两非真真，真真究奚是。能仁居独乐，欲以此意置。
蓟城路戏题二首·其二
作者：弘历
朝代：清
体裁：古风

幻幻本无真，一过迹已扫。幻真馀芥蒂，缱思反不了。何更求真真，是谓增烦恼。露柱与灯笼，至今谁见道。知然而哓哓，笑煞释迦老。
蓟州城西
作者：弘历
朝代：清
体裁：古风

蓟州城西地本低，去夏盘山骤发潦。沟浍皆盈涸可待，涌入运河灾及漕。未伤秋禾仍有收，盖藏无缺民安乐。却缘疏泄未尽消，下隰见或存泥淖。颇多扶犁种春麦，为之差慰农功劭。但以左近目前论，弗雨为佳雨非要。驱车廿里度平冈，原觉知时春雨妙。展转之愿信何从，自问难答还自笑。
蓟州道中·其一
作者：弘历
朝代：清
体裁：七言绝句

廿里杨街不觉遥，淡烟融日近花朝。应缘谷口春冰解，已有新波到野桥。
蓟州道中·其三
作者：弘历
朝代：清
体裁：七言绝句

溶溶春水下凫鹥，柳色轻黄染未齐。分付田盘好相待，秀韶深处定留题。
蓟州道中·其二
作者：弘历
朝代：清
体裁：七言绝句

郊原土润不生尘，雅似江南蓟北春。通闰节迟耕未举，桑林醉社是閒人。
蓟州道中作·其一
作者：弘历
朝代：清
体裁：七言绝句

榆烟槐火近清明，好是山清水复清。画理随方参气韵，诗题到处解将迎。
蓟州道中作·其一
作者：弘历
朝代：清
体裁：七言绝句

江南二月雨吹丝，诗忆司勋想像为。去岁江南今蓟北，较量亲切胜年时。
蓟州道中作·其一
作者：弘历
朝代：清
体裁：七言绝句

蓟州南郭经行处，每有新诗赋物华。十里绿阴笼客路，一湾流水护农家。
蓟州道中作·其三
作者：弘历
朝代：清
体裁：七言绝句

江南二月我岂知，杜牧诗中彷佛之。今日青郊真绝胜，山云淰淰柳丝丝。
蓟州道中作·其三
作者：弘历
朝代：清
体裁：七言绝句

胜国三边重守防，严城楼橹监兴亡。于今祗虑民滋庶，到处萦怀耕与桑。
蓟州道中作·其二
作者：弘历
朝代：清
体裁：七言绝句

下隰高原物土宜，酒旗茶幔软风吹。渔阳几度停鞭看，最似江南二月时。
蓟州道中作·其二
作者：弘历
朝代：清
体裁：七言绝句

旱田种候水田早，黍稻高低物土分。廿里官街尘不起，又看四宇布春云。
蓟州道中作·其二
作者：弘历
朝代：清
体裁：七言绝句

警跸何须户尽扃，问农常为六骖停。今年春雨欣沾足，下隰高原一片青。
蓟州道中作·其四
作者：弘历
朝代：清
体裁：七言绝句

溪村几曲水潺湲，古寺钟声不掩关。最爱云容将酿雨，无妨画意暂藏山。
蓟州道中四首·其一
作者：弘历
朝代：清
体裁：七言绝句

几片春云欲放晴，蓟邱廿里亸鞭行。最怜农父黄牛瘦，借种相将趁湿耕。
蓟州道中四首·其三
作者：弘历
朝代：清
体裁：七言绝句

春烟轻罥绿杨丝，高处犹泥可识低。偏是盼风风却少，散之冀遍举耕犁。
蓟州道中四首·其二
作者：弘历
朝代：清
体裁：七言绝句

常年村舍见高囷，涝后今多菜色人。宽展赈期终四月，尚希麦熟救斯民。
蓟州道中四首·其四
作者：弘历
朝代：清
体裁：七言绝句

忽晴忽晦江南景，不暖不寒蓟北天。设入丹青真妙格，吾惟忧切廑农田。
蓟州道中览古
作者：弘历
朝代：清
体裁：五言律诗

宿润罨林岚，兰衢好跋骖。风光过上巳，郊墅似江南。戍守今堪指，邮程向所谙。王公虽设险，在德有名谈。
蓟州道中雪行·其一
作者：弘历
朝代：清
体裁：七言绝句

轻阴微雪蓟东道，时节春分似孟冬。却与盘山添绝景，凭舆历历玉芙蓉。
蓟州道中雪行·其三
作者：弘历
朝代：清
体裁：七言绝句

前朝柳色迎人绿，今日梅花入梦芳。不与四时荣悴共，青山万古是真常。
蓟州道中雪行·其二
作者：弘历
朝代：清
体裁：七言绝句

已欣新润膏春垄，却虑微寒冻麦苗。悟得悲欢相倚伏，落梅冷玉漫飘萧。
蓬岛瑶台
作者：弘历
朝代：清
体裁：古风

蓬岛瑶台福海中，往来祇藉舟相通。昨近冰脆鱼陟负，拖床弗可舟艰冲。还宫四日倏瞥眼，再来春水呈溶溶。鸣榔直到镜中阁，回看画舫浮云空。若台若榭皆熟境，庭松峙翠盆花红。不如可望不可即，引人企思翻无穷。
蓬岛瑶台八咏 其一 石岸
作者：弘历
朝代：清
体裁：古风

镜中悬楼台，四围垒石岸。如取石以归，支机拟天汉。奚必资徐福，驾舟溟渤乱。
蓬岛瑶台八咏 其七 月台
作者：弘历
朝代：清
体裁：古风

月台临沧波，如月才涌海。八鸿岂伊遥，三壶斯宛在。公远实小哉，掷杖银桥待。
蓬岛瑶台八咏 其三 庭松
作者：弘历
朝代：清
体裁：古风

当庭两株松，卅年前所种。苍鳞已作龙，翠盖欲舞凤。千载讵可量，付与仙人弄。
蓬岛瑶台八咏 其二 纱疏
作者：弘历
朝代：清
体裁：古风

纱疏一坐虚，水风五月爽。纳来心境凉，凭处内外朗。疑彼佺乔翁，留此云霞氅。
蓬岛瑶台八咏 其五 玉屏
作者：弘历
朝代：清
体裁：古风

玉片惜馀材，百衲成一屏。瑶台琼室间，清防图沧溟。永怀漆器喻，吾心斯未宁。
蓬岛瑶台八咏 其八 相风
作者：弘历
朝代：清
体裁：古风

金乌栖屋顶，旋转验风色。弗竿用则同，具翼飞岂得。方士每回舟，此物安能识。
蓬岛瑶台八咏 其六 瓷鸡
作者：弘历
朝代：清
体裁：古风

谁将陶氏瓦，易以越州瓷。虽无司晨用，亦有承露姿。栖同皂荚树，刘放犹堪嗤。
蓬岛瑶台八咏 其四 晶窗
作者：弘历
朝代：清
体裁：古风

玻璃即水晶，廓长有所过。糊窗堪纵目，万景当前罗。金山高阁上，陡忆俯江波。
蓬岛瑶台雪中即景
作者：弘历
朝代：清
体裁：七言律诗

瑞景离奇宝镜开，镜中楼阁是瑶台。三壶玉积长青柏，万树花装不馥梅。徐福漫驱千户去，子登常按八琅来。纽芽莩甲知何许，验取心田茁道荄。
蓬麻喻
作者：弘历
朝代：清
体裁：古风

蓬生丛麻中，不扶而自直。设长荆棘林，支离困紏纆。蓬兮尔何弱，麻兮实可则。自立还立彼，是谓君子德。君子贵自立，端不如彼蓬。不见峭岩上，亭亭百尺松。其直不藉麻，四时苍翠同。即使覆荆棘，有日荫童童。豪杰不待文，览物兴无穷。
蓼
作者：弘历
朝代：清
体裁：五言律诗

蘸水态犹慵，临秋色更浓。露香醺蝶栩，镜影惹鱼喁。每爱因风舞，还着隔岁逢。陈王若曾识，何必赋芙蓉。
蓼花
作者：弘历
朝代：清
体裁：五言律诗

临水参差影，摇风绰约丛。霞光不争烂，秋信与添红。疏景供幽览，分阴类转蓬。文鳞瀺灂处，掩映镜波中。
蓼花红
作者：弘历
朝代：清
体裁：古风

蓼花红，芦花白，绯桃雪梨无颜色。草木芳荣各有时，韶华一去不复追。君不见大禹惜阴争一寸，吁嗟老大将何为。
蕃剑行
作者：弘历
朝代：清
体裁：古风

功成俘受甲已韬，归来蕃剑呈票姚。西羌尚武相争嚣，盈尺利器常系腰。氍毹戎服为衭襓，强食众暴逞厥豪。縳鸡连足掀彼碉，究亦何成嗟汝曹。徒观鱼肠室饰鲛，缀以七宝蚌壳雕。龟纹隐起星芒昭，邛笮宝物斯称高。匣藏紫阁识勋劳，光明日月兵气销。
蕃剑行
作者：弘历
朝代：清
体裁：古风

蕃剑一泓波溢塘，釽从文起飞寒芒。其来伊犁万里外，限以大干天各方。语言不通振古异，谁欧冶为为鱼肠。昔策妄阿拉布坦，草创绝域誇雄强。大小策零敦多卜，皆其羽翼兄弟行。大者善计善将将，小者勇万夫莫当。矢石雨下自弗著，亦不惊避状若常。祃木特及撒拉尔，自谓弗及言之详。此剑乃彼所佩用，不离身持短入长。强者死绝弱者乱，曾不历世群丧亡。㷀㷀孤媳挈部落，归命贡此呈天阊。暴得暴失何足纪，聊纪向化武库藏。聊纪向化武库藏，吾犹虑其为龙飞去水中央。
蕃甲行
作者：弘历
朝代：清
体裁：古风

权舆甲胄作轩辕，铜头铁额人惊看。函人慎术精五属，合甲寿至三百年。然惟犀兕察革空，视里视朕要取坚。后世乃有锁子甲，铁环金练蛇鳞翻。我闻其名未睹物，偃武日久工失传。底定伊犁尽肉袒，台吉宰桑来后先。取其重器藏武库，铁章蕃甲驿致骈。当时噶尔丹策凌，恃远抗大数扰边。其人狡谲习攻战，颇能怜下人称贤。备器致用慑邻服，哈萨克无能为患。以武得之守讵可，逆天内溃宗弗延。廿一昂吉皆入化，四图什墨为我臣。组铠虎皮包弗用，或异得四白鹿旋。
蕉园
作者：弘历
朝代：清
体裁：七言绝句

蕉园书舍对僧寮，遗制由来踵胜朝。为忆士良传秘诀，翻教施彼罢儒僚。
蕉窗听雨
作者：弘历
朝代：清
体裁：古风

朝退几少閒，虚斋坐斐榻。雨师奏其能，烦暑清六合。尘嚣此焉浣，祈岁予心惬。蕉窗绿荫稠，岂用文绮杂。人鲜俗虑对，境有清景答。潇洒靡不宜，此际兴无乏。目谋足空濛，耳观犹飒沓。檐溜与溪烟，远近一时纳。问我何所营，书史堪涉猎。不似夏初时，殷忧在眉睫。
蕉窗夜雨
作者：弘历
朝代：清
体裁：五言律诗

优渥公田遍，雨晴皆适宜。绿蕉生响处，隔户试听之。点觉疏还密，叶应起复垂。绝胜前岁况，频恐未沾时。
蕉窗夜雨
作者：弘历
朝代：清
体裁：古风

种蕉满窗外，绿叶日以披。所为雨中听，更爱清宵时。奏响间檐溜，吟籁答乔枝。田畴既已沾，寄兴乃在兹。潇洒有馀趣，疏密无不宜。即境米家法，何须命画师。
蕉雨轩
作者：弘历
朝代：清
体裁：古风

北地虽有蕉，夏月方植庭。依然湖石傍，徒怀绿天青。书轩液池边，一年曾几停。眄兹积雪佳，便希甘雨灵。未副名何妨，务名目将荧。
蕉雨轩
作者：弘历
朝代：清
体裁：七言绝句

十笏幽居益洒然，轴蕉簪石小庭前。临窗恰称听春雨，万琲骊珠摐绿天。
蕊珠院畅春苑湖中杰阁数楹上摩清颢下瞰澄波皇祖题之曰蕊珠院朕奉皇太后驻跸是苑每问安视膳于此信乎清都之境不老之庭也因成长律敬勒壁间
作者：弘历
朝代：清
体裁：七言律诗

镜里岑楼号蕊珠，网轩四面远山图。尧年宝露犹沾树，王母香华每降厨。地是上清无暑境，庭名不老列仙都。六星又见朝南极，鸾鹤纷随瑞霭扶。
蕴古室口号
作者：弘历
朝代：清
体裁：七言绝句

朴屋三间蕴古真，偶观题额想前人。虽然大宝箴成诵，可得无惭彼所陈。
蕴奇斋
作者：弘历
朝代：清
体裁：七言绝句

奇正由来两势分，兼之谁似碧山云。而斋蕴以无穷趣，显露应嗤扬子云。
蕴奇斋
作者：弘历
朝代：清
体裁：五言律诗

峰层复岭重，岚秀护阶浓。锁径多诡石，羃檐著古松。起思无定趣，引睇鲜常容。恰似青云士，诸奇蕴一胸。
蕴奇斋
作者：弘历
朝代：清
体裁：七言绝句

玻璃窗对簇攒峰，朝霭暮岚无定踪。可识万奇此中出，而斋不识以为容。
蕴奇斋偶尔有会口号因成
作者：弘历
朝代：清
体裁：七言绝句

窗前万景纳无遗，即景因之额蕴奇。奇正自应殊甲乙，奇惟宜蕴正宜施。
蕴奇斋口号
作者：弘历
朝代：清
体裁：七言绝句

史尚传真集尚雅，六经万古子多岐。由来正好奇无好，斋额之为我不为。
蕴奇斋口号
作者：弘历
朝代：清
体裁：七言绝句

奇者平之对合知，斋中所蕴乃多奇。老来诸事喜平易，即景聊因一咏斯。
蕴奇斋口号
作者：弘历
朝代：清
体裁：七言绝句

开惑曾经著论辞，辟疆二万咏西师。古稀天子元孙抱，视若多奇有底奇。
蕴奇斋口号
作者：弘历
朝代：清
体裁：七言绝句

藏密留馀用无尽，穷工极巧会多遗。寄言研练为奇者，不合骋之合蕴之。
蕴真堂
作者：弘历
朝代：清
体裁：七言绝句

一岁名园来几度，庭前花木镇如新。生机无在无不在，是谓书堂善蕴真。
蕴真堂
作者：弘历
朝代：清
体裁：七言绝句

一岁无过一两过，花红树绿自婆娑。蕴真藉问真奚蕴，风在庭前水在波。
蕴真堂
作者：弘历
朝代：清
体裁：古风

一年来一度，所遇殊清迥。隔尘绿水波，笼户疏筠影。插架有芸编，足以伴暇永。然每不暖席，憩祗消杯茗。个中真趣多，亦在随人领。
蕴真堂
作者：弘历
朝代：清
体裁：五言律诗

乐善远刘苍，奉诚近礼王。因之稍葺治，偶尔备相羊。真意蕴含处，诗情委宛藏。却无暇久坐，得句便开航。
蕴真堂
作者：弘历
朝代：清
体裁：古风

书堂额蕴真，试问真奚蕴。山自户外围，水自阶前引。宜画复宜诗，无增亦无损。虚室祇如如，分别见都泯。而我朅然来，五字费吟吻。是谓有所为，于道失之允。
蕴真堂
作者：弘历
朝代：清
体裁：五言律诗

有园可听废，稍葺或犹宜。最喜书堂朴，近临池水湄。綵毫即景点，芸简以閒披。一岁才一至，咄哉奚尔为。
蕴真堂
作者：弘历
朝代：清
体裁：古风

柳槐蔚荫间，朴素有数宇。既来则安之，芸窗小憩取。仰首眺楣扁，蕴真字宛睹。盖言纳景佳，我更有进语。心者万事本，无逸当为所。所蕴苟非真，是谓深城府。
蕴真堂
作者：弘历
朝代：清
体裁：七言绝句

真为主则假为宾，无假如何知有真。真假有无名设耳，蕴之堂不识其因。
蕴真堂
作者：弘历
朝代：清
体裁：七言绝句

藩邸园亭颓废久，略加葺筑便如新。古柯曾不烦修饰，茈虒槎枒总蕴真。
蕴真堂口号
作者：弘历
朝代：清
体裁：七言绝句

一岁之中一再来，来惟消得片时才。书堂设问真何是，幽以蕴馀静以陪。
蕴真堂小坐得句
作者：弘历
朝代：清
体裁：古风

一年中到园，不过两三度。到园坐堂中，暖席曾几遇。以其临长河，荒颓为整足。是予之好事，非予之美处。堂自蕴其真，漠然无来去。
蕴真斋
作者：弘历
朝代：清
体裁：古风

斋名曰蕴真，其义亦有取。真正伪乃邪，闲邪正方树。何莫非性功，左右逢源所。蕴则性存存，顺应大公溥。误认一概藏，斯失为城府。
蕴真斋
作者：弘历
朝代：清
体裁：古风

游览未可亟，宴息贵有时。澹宁斯亦佳，藻缋徒尔为。远愧尧代阶，近取谢氏诗。葆光味妙理，养粹恊化机。宁独尚清静，治理从此施。
蕴真斋
作者：弘历
朝代：清
体裁：古风

真乃假之对，蕴则发之本。弗蕴发斯穷，杂假真非准。必所蕴胥真，则发无假允。其要在克己，四勿言之尽。蕴真而发假，背道远堪哂。
蕴真斋
作者：弘历
朝代：清
体裁：古风

蕴为发之始，真则假之对。真以蕴乃佳，假以发斯昧。真诚而假私，返身必由内。然与斋何涉，循名实可背。愿言勉克已，如临师保诲。
蕴真斋
作者：弘历
朝代：清
体裁：古风

虚室如我心，万物莫不备。见山仁者仁，见水知者知。所蕴无非真，云何容拟议。琴书静以好，于焉小留憩。既惬后乐怀，亦阐善长义。
蕴真斋
作者：弘历
朝代：清
体裁：七言绝句

道筦天倪自有端，书斋触目入澄观。恰如万物含韶际，真意应从蕴处看。
蕴真斋口号
作者：弘历
朝代：清
体裁：七言绝句

蕴如由我我奚蕴，真即为他他岂真。却是虚斋不设解，蕴真真蕴任其人。
蕴真斋有会
作者：弘历
朝代：清
体裁：古风

虚斋祗空空，夫何真可蕴。即便有所设，物也无知允。然则两字题，或类躗骋吻。继思譬方寸，万物备一本。一真莫不真，纳物诚无尽。人即斋之心，是蕴廓且敏。斯实真非假，五字识其准。
薰卉
作者：弘历
朝代：清
体裁：七言绝句

立春迟复北方寒，将近花朝花尚拦。自喜山中芳意酿，笑他薰卉杂供看。
藏密楼
作者：弘历
朝代：清
体裁：七言绝句

丹梯拾级因高迥，绿牖凭虚纳远通。闭户恰宜读周易，庶几津逮洗心同。
藏密楼
作者：弘历
朝代：清
体裁：七言绝句

宣尼十翼称藏密，艺祖诸门乃洞开。诠易求心不求迹，田何阳叔可能哉。
藏密楼
作者：弘历
朝代：清
体裁：五言律诗

屋里通云磴，檐头出月轩。往来悦神智，阖辟具乾坤。真得壶中趣，堪忘象外言。俯凭千顷碧，是我洗心源。
藏密楼得句
作者：弘历
朝代：清
体裁：古风

委宛得层居，遂以藏密名。斯虽述易言，而吾更有评。潜脩贵洗心，明扬要通情。大公而顺应，夫岂独善能。吉凶同民患，继言理实明。
藏纸扇
作者：弘历
朝代：清
体裁：古风

裁彼金粟笺，制此清风扇。圆规月之望，爽袪暑方煽。象牙徒尔为，鹊翅岂所羡。羲之字难换，董源画或见。写我四古诗，位置法不乱。王孟相揖让，韦柳宛觌面。杨柳夏池亭，梧桐秋夜院。动摇引逸兴，微凉生阁殿。隐隐青莲文，寂寂法轮转。
藏纸扇
作者：弘历
朝代：清
体裁：五言律诗

风里雷音演，云中龙爪行。动摇含妙谛，空色离常情。祇此赅三藏，知他胜五明。如因咨半满，犹属语言争。
藕香榭
作者：弘历
朝代：清
体裁：七言绝句

一二含苞始欲开，水中卉亦望霖哉。情知雨后向荣速，嘱慢芳菲待再来。
藕香榭
作者：弘历
朝代：清
体裁：七言律诗

敞榭临湖岸一方，坐来浩淼挹波光。抚时固识非莲候，观额无殊对水芳。因悟有开还有谢，不如真净乃真常。汤泉早卉瓷瓶供，岂不居然是藕香。
藕香榭
作者：弘历
朝代：清
体裁：古风

荷叶方田田，荷花尚有待。榭檐题藕香，四时曾弗改。然而藕之香，奚妨四时在。试看君子名，几曾易千载。
藕香榭二首·其一
作者：弘历
朝代：清
体裁：七言绝句

污泥不染植亭亭，为识花馨识藕馨。君子昔人设比似，如莹正则变丹青。
藕香榭二首·其二
作者：弘历
朝代：清
体裁：七言绝句

莲叶东西鱼极乐，藕花高下鹭无猜。却赢越若将吴渎，不放采香小艇来。
藕香榭口号
作者：弘历
朝代：清
体裁：七言绝句

藕在深泥讵解香，生莲风馥满池塘。莫嫌榭额失颠倒，无藕何由莲吐芳。
藕香榭口号
作者：弘历
朝代：清
体裁：七言绝句

避暑山庄岁以常，几曾荷际一凭芳。祇饶两字临溪榭，消受恒年曰藕香。
藕香榭有会
作者：弘历
朝代：清
体裁：五言律诗

水华应发夏，避暑每山庄。偶此至溪榭，谓其孤藕香。鼻能本是幻，荷所讵为常。排遣幻常了，付之五字章。
藤萝
作者：弘历
朝代：清
体裁：七言律诗

深含姹紫浅含红，对处偏宜细雨濛。奚啻带垂还发卷，每携春色见薰风。施松似听鹤弹舌，压架还招蝶绕丛。细与评量惟两字，风流卉里孰能同。
藤萝
作者：弘历
朝代：清
体裁：七言绝句

翠柏紫藤本不伦，蔓枝施上似相亲。恰如寇准逢丁谓，方伏李公善识人。
藻园五咏 其一 石
作者：弘历
朝代：清
体裁：五言律诗

莫谓一拳小，请看九仞高。飞来舞鸾凤，捲去拥波涛。得受衣冠拜，谁能绳墨操。置之沧海上，端合驾神鳌。
藻园五咏 其三 松
作者：弘历
朝代：清
体裁：五言律诗

放干迟杨柳，大材不速成。卅年才入画，九夏正当楹。蔽日衣衫爽，疏风几席清。如逢橘中叟，借与置棋枰。
藻园五咏 其二 泉
作者：弘历
朝代：清
体裁：五言律诗

墙外引高水，流为石下泉。虽云因假藉，亦自有沦涟。可爱一泓贮，宁须百道悬。回回萦碧涧，琴语听成连。
藻园五咏 其五 鹤
作者：弘历
朝代：清
体裁：五言律诗

胎仙抱卵成，埭畔引教行。虽觉同厮养，犹看是傲生。身无入俗韵，喉有唳霜声。设使冲霄去，可能识玉京。
藻园五咏 其四 莲
作者：弘历
朝代：清
体裁：五言律诗

谷雨分秧藕，三庚吐蕊莲。育才应育德，称洁不称妍。露叶含香细，风葩入影鲜。何须涉江采，俯槛便芳搴。
藻德居
作者：弘历
朝代：清
体裁：古风

宗元曰藻德，意实在振文。郑笺藻者澡，澡德傅休云。振文袛蜚辞，澡德切修身。傅义长于柳，慎修当以勤。偶临池上居，切已思名循。
藻德居
作者：弘历
朝代：清
体裁：五言律诗

琳池依石砌，锦鲤泳纨波。生意物自识，化机候岂讹。有那居宛在，不问乐如何。触兴诗言志，宁烦斧藻磨。
藻德居
作者：弘历
朝代：清
体裁：五言律诗

轩榭近临池，渫然水监披。楶栌虽未饰，斧藻可因思。其必在德矣，吾惟是勉之。如何柳子厚，祇识要修辞。
藻鉴堂
作者：弘历
朝代：清
体裁：五言律诗

堂据碧湖中，冰消舟始通。规形是秋月，揽景恰东风。有照初无示，惟明抑且公。鉴人如不爽，絜矩自吾躬。
藻鉴堂
作者：弘历
朝代：清
体裁：五言律诗

宛在构崇基，回廊曲抱池。明常彻表里，照自取妍媸。漪影檐楹潋，风薰座席披。顾名设思义，吾每欿于斯。
藻鉴堂
作者：弘历
朝代：清
体裁：古风

柳岸系轻舫，步登山径邃。山堂前有池，镜奁呈可譬。惜哉信美处，一岁率一至。设如恣游奕，罔念为狂类。藻鉴乏知人，其谈岂容易。
藻鉴堂
作者：弘历
朝代：清
体裁：古风

湖上搆疏轩，湖色窗中滟。虚明涵万象，名之曰藻鉴。谋目对有本，澄心看不厌。掠珠燕颉颃，吹縠鱼喁噞。秋夕月娟娟，春朝风潋潋。于水彼曾云，于人吾方念。
藻鉴堂
作者：弘历
朝代：清
体裁：古风

湖中之屿搆以轩，廊围池水澄碧连。每来辄为小憩延，架插缥帙三千篇。翻阅首愧虞书论，知人惟帝已其难，吁嗟藻鉴那易言。
藻鉴堂
作者：弘历
朝代：清
体裁：古风

湖心构筑中有池，表里映彻涵琉璃。水态云容冰泮候，日丽风条春浅时。漾舟恰到澄鲜处，不涉来即欣始遇。蜃窗钿几一凭临，题额当前触体悟。朗朗何能似德操，汪汪且喜挹叔度。
藻鉴堂
作者：弘历
朝代：清
体裁：古风

画舫过长堤，镜湖环迥榭。于焉可小憩，天水光上下。轻烟柳丝罥，嫩日花枝亚。飞跃契静观，动植含神化。溯洄驾言旋，吾宁此多暇。
藻鉴堂
作者：弘历
朝代：清
体裁：七言律诗

碧水周堂中有池，廊围一亩湛华滋。来当潭潦欲收际，悬值秋蟾方满时。恰喜开奁光上下，每因摛藻兴淋漓。虚明万物归澄照，翰墨香中得静怡。
藻鉴堂
作者：弘历
朝代：清
体裁：五言律诗

舟泊水之涯，屿堂小憩迟。风清夏却暑，名顾义频思。净几一时凭，虚窗四面披。满湖君子卉，藻鉴实云宜。
藻鉴堂
作者：弘历
朝代：清
体裁：七言律诗

顺水轻船放玉河，沼宫忽到觉无何。聊因乘暇清怀适，最是宜秋诗意多。表里湖山含动静，虚明今古印羲娥。凭临澄照真无滓，岂必铜旃喻待摩。
藻鉴堂口号
作者：弘历
朝代：清
体裁：七言绝句

额颜藻鉴意如何，取譬堂襟俯碧波。我自抡材期称职，人伦东国却殊他。
藻鉴堂得句
作者：弘历
朝代：清
体裁：七言律诗

昆明春水潋烟光，沿泛因之藻鉴堂。表里湖山归静照，高低桃柳总清扬。羲经趣寄对时茂，楚颂词多称物芳。若傍竹林寻晋逸，山公启事缅怀长。
藻鉴堂自警
作者：弘历
朝代：清
体裁：七言律诗

藻鉴颜堂以水清，而吾取喻用材惊。最宜先戒执已欲，实不易知御众情。似此澄波方淡沲，任他浮叶自菁英。其难惟帝垂禹训，思义恒因恧顾名。
藻韵楼
作者：弘历
朝代：清
体裁：五言律诗

楼傍涵元殿，多年藻韵颜。志言要归正，丽句却须删。窗几方临淑，经书可弃閒。二南千古化，祇以性情关。
藻韵楼
作者：弘历
朝代：清
体裁：七言绝句

金碧楼台阆苑边，八鸿祇在镜中悬。不经意想天然得，月露风云总道诠。
藻韵楼口号
作者：弘历
朝代：清
体裁：七言绝句

不迥书楼才十笏，所饶架有缥缃罗。退之木强何妨窄，却是因难见巧多。
藻韵楼有会
作者：弘历
朝代：清
体裁：七言绝句

楼颜藻韵已多年，去取之间常审旃。李杜不伤为雅正，温韩终觉近纤妍。
虎跑泉·其一
作者：弘历
朝代：清
体裁：七言绝句

溯涧寻源忽得泉，淡如君子洁如仙。馀杭第一传佳品，便拾松枝烹雨前。
虎跑泉·其二
作者：弘历
朝代：清
体裁：七言绝句

象教开兹泉眼开，共传跑得藉牛哀。感通亦自寻常耳，记得前身曾伏来。
虎跑泉三叠苏东坡韵
作者：弘历
朝代：清
体裁：古风

十六应真二增上，伏虎其一名久仰。而何性空亦有之，虎为跑泉以双掌。一之为甚可再乎，掩耳安能止铃响。不如忘虑俯清泉，曰无想已涉有想。
虎跑泉再叠苏东坡韵
作者：弘历
朝代：清
体裁：古风

石罅喷花雪飞上，跑传有虎威灵仰。性空大德既居之，何愁无水烦神掌。古藤乔木蓊蔚间，重来试一听清响。玉局险韵一再赓，亦曰非想非非想。
虎跑泉用苏轼韵
作者：弘历
朝代：清
体裁：古风

二虎来跑泉涌上，至今称泉其名仰。试问此事信也无，不过奇谈供抵掌。东坡颇透如来禅，云何唯唯随影响。末后一句原不凡，迥绝世间往来想。
虎邱云岩寺
作者：弘历
朝代：清
体裁：七言律诗

云岩真是德山云，古树时花总净芬。求迹无珍诚画虎，点头有石似疑黂。竹声绕砌通其响，麦色盈窗致我欣。那是司徒志远处，千秋佳话付云云。
虎邱寺三叠苏轼韵
作者：弘历
朝代：清
体裁：古风

地脉伏来龙，突兀涌峦岭。石梯五十三，未至劳扪井。真觉泉石佳，幻传光怪耿。吟谁虎与龙，杂或蛙兮黾。湛卢及干将，纷称裂苍矿。惟喜苏子瞻，材雄气犹猛。细故弗记忆，凿空词场骋。左右取逢源，聪明非壅哽。我来凡三度，今昔祗俄顷。亦三叠其韵，小立春风冷。观民有正务，偃息讵宜永。驾言返翠华，江城丽午景。借问兴所托，云外青莲影。有暇当再临，名山订予请。
虎邱寺五叠苏东坡韵
作者：弘历
朝代：清
体裁：古风

苏城北平原，拔地起崇岭。其磴五十三，其涧通深井。岭顶法王宫，浮图矗雄耿。梵唱落云间，丝管真䀨黾。虚传虎踞巅，徒说剑飞矿。尽信不如无，论�戒奇猛。玉局同此意，安贴新词骋。用韵不妨险，废食岂因哽。逮兹五叠之，虽逊响钵顷。拙速颇亦成，足遣清兴冷。仰苏楼咫尺，致我睪思永。旋跸循山塘，历历观民景。钟声渐以远，针尖馀塔影。顾问扈驾臣，可误奏章请。
虎邱寺六叠苏东坡韵
作者：弘历
朝代：清
体裁：古风

苏城建平地，本自少山岭。一卷矗武邱，作镇俯闾井。我来凡六度，六叠苏韵耿。颇惬水与乳，讵论蛙和黾。故事徵率遍，金总不离矿。兹览五人墓，实足嘉义猛。魏珰擅炀灶，其志无穷骋。缇骑为家奴，顺昌气颓哽。五人攘雄臂，夺取以俄顷。终焉饮属镂，颈血洒风冷。身纵一时亡，名乃千秋永。静言观其时，国政成何景。群小恣意为，捕风更捉影。天启真童騃，杨涟徒奏请。
虎邱寺再和苏轼韵
作者：弘历
朝代：清
体裁：古风

定光瞻宝塔，拾级登仙岭。遂径造其巅，下视富万井。松涛虎啸翻，竹籁龙吟耿。苟尚颊舌感，此必下蛙黾。点头听经辈，金矣不复矿。生公本无涉，谁云服精猛。髯翁绝世才，儒佛场驰骋。胜游托豪句，岂真增跈哽。小座仰苏楼，绿畴含麦顷。为祝今饼饵，宁忘昔饥冷。人言元气复，我叹哀鸿永。讵同彼子瞻，无事但揽景。归舆循山塘，群瞻翠华影。施惠贵及时，奚待大吏请。
虎邱寺和苏轼韵
作者：弘历
朝代：清
体裁：古风

曾闻沈恭子，论诗虎邱岭。商周二千年，逸事谈井井。平原为磨崖，光怪龙蛇耿。双绝寻无踪，累句纷蛙黾。汲古得苏诗，兼金固在矿。硬语出横盘，有似鱼肠猛。当年图伯人，志气颇驰骋。倏尔埋澒池，嘱子徒凄哽。不及槃郢气，化石弹指顷。行春喜初地，不碍东风冷。天水目与畅，琴书兴以永。归骑循兰蹊，江城入雨景。何当岩半阁，坐弄新蟾影。去留随所适，奚用山僧请。
虎邱寺四叠苏轼韵
作者：弘历
朝代：清
体裁：古风

异哉金宝气，何以化冈岭。千秋镇姑苏，改邑不改井。溪田带秀茜，闾里映清耿。春气入山塘，已闻叫蛙黾。奇传剑三千，谁见飞出矿。平石坐千人，既博势亦猛。生公缅讲堂，妙理元言骋。葛贤有遗墓，奋义志悲哽。阅古过云烟，不异一瞬顷。调御趺花宫，其心死灰冷。我亦合忘怀，言诗兴犹永。四叠玉局韵，聊以荅风景。闻有阳冰书，苍苔漶石影。后视今由昔，莫更镌崖请。
虚受堂
作者：弘历
朝代：清
体裁：七言绝句

一室廓如恰受虚，四时景概纳无馀。顾名各有思义处，咸卦象言良起予。
虚受堂
作者：弘历
朝代：清
体裁：五言律诗

临水朴堂搆，水虚堂亦虚。空澄两镜映，廓落一心如。揽景无须择，成吟即便书。羲经垂至训，切已在行诸。
虚受堂
作者：弘历
朝代：清
体裁：五言律诗

本来山泽损，取象泽山咸。室欲允宜去，受人惟在諴。集思合众志，克已畏天监。设问虚堂趣，纳来亦不凡。
虚受堂
作者：弘历
朝代：清
体裁：七言绝句

池水横陈铜镜竖，物来妍丑自为分。中惟无物无不照，可注羲经咸象文。
虚受堂
作者：弘历
朝代：清
体裁：古风

湖中肖三岛，溪堂据西陀。三楹逾十笏，纳景亦已多。因悟虚能受，此理诚不讹。春风复秋月，花舞与鸟歌。然岂谓此哉，咸象当研摩。
虚受堂
作者：弘历
朝代：清
体裁：古风

溪堂四面窗，佳景供斯受。而鲜受之弊，以其无受咎。受之咎若何，有意分妍丑。分则生爱憎，纷投失自守。所以克己学，四勿以为首。
虚受堂
作者：弘历
朝代：清
体裁：古风

溪堂廓然虚，万景随所受。虚故邻乎无，受乃近于有。可知有因无，至理奚待剖。弗识克已者，其间强去取。堂则付不知，是以超物诱。
虚受堂
作者：弘历
朝代：清
体裁：七言律诗

缀景轩堂名不同，取名率用励乎躬。批风抹月真无当，逞异搜奇亦岂通。两字瞻兹虚以受，永怀契是廓而公。究之君道斯为亟，敢不孜孜慎始终。
虚受堂
作者：弘历
朝代：清
体裁：七言绝句

虚受何人不贵勤，要惟其义切为君。设云予圣无宏量，那得嘉言入耳闻。
虚受堂
作者：弘历
朝代：清
体裁：五言律诗

过水溪堂宛，额颜虚受云。有来斯不拒，无执弗居勋。便以三春景，付之大块文。两言都合念，我更念当勤。
虚受堂
作者：弘历
朝代：清
体裁：七言绝句

选字题楣逐处如，会心触目每吟诸。今朝所得不为少，尤觉两言亲切予。
虚受堂口号
作者：弘历
朝代：清
体裁：七言绝句

佳景随缘虚受披，顾名思义可无辞。长年人或多自是，两字吾应戒在兹。
虚受堂口号
作者：弘历
朝代：清
体裁：七言绝句

虚受宁惟延万景，最关君道我应知。老年人不忍深论，惭在兹增惧在兹。
虚受堂有会
作者：弘历
朝代：清
体裁：古风

泰山不让土，河海不择流。弗以人废言，斯语诚良谋。书堂曰虚受，讵在万景投。两字可作师，内省能循不。爱而知其恶，恶而知其休。既受又能择，敷政百禄遒。譬彼水镜虚，妍�惟自酬。
虚受堂有会因以成什
作者：弘历
朝代：清
体裁：古风

盎水覆诸碗，知有必溢理。瓶水屡告罄，亦曰罍之耻。量小受斯小，不穷复何俟。江海纳百川，然尚有涯涘。虚空乃无量，夫更谁能拟。
虚受堂自警
作者：弘历
朝代：清
体裁：七言绝句

堂以湖中额虚受，寻思治理两言该。达聪明目虞书训，言莫予违可畏哉。
虚受轩
作者：弘历
朝代：清
体裁：七言绝句

爱竹因题虚受轩，却思虚受岂徒言。盈庭讵止揽其秀，前席无遑傲我尊。
虚受轩
作者：弘历
朝代：清
体裁：五言律诗

疏轩护密竹，潇洒动风枝。爱匪王之癖，虚嘉白作师。心空异无主，节劲却能持。设喻受言处，吾方念在兹。
虚受轩
作者：弘历
朝代：清
体裁：五言律诗

窗景纳无尽，因颜虚受名。执规方抚序，絜矩特关情。具曰戒予圣，怵其如奉盈。大公是春德，一气遍寰瀛。
虚受轩有会
作者：弘历
朝代：清
体裁：古风

一室空空如，因额虚受轩。万物纷来投，纳之岂辞烦。而吾切已思，应在受谠言。然少长者众，规少颂实繁。是诚宜惧哉，虞书训辟门。
虚受轩有会
作者：弘历
朝代：清
体裁：古风

虚受所该多，不啻求言矣。求言固綦要，更有要于此。言者行之标，行者言之柢。接物及应机，孰非受之理。是惟一大公，不为私所使。其受乃廓然，注之曰克己。
虚明室
作者：弘历
朝代：清
体裁：七言绝句

人言虚故致生明，是否斯之未易评。试问玻瓈及铜镜，宁因空洞照形呈。
虚明室
作者：弘历
朝代：清
体裁：七言绝句

壁观惟塞牖观通，虚实之间理可穷。絜矩欲明方寸者，漫容一物著其中。
虚明室
作者：弘历
朝代：清
体裁：七言绝句

如水之虚如镜明，无心照物物来呈。泰山一指当前蔽，为是人多好恶情。
虚明室
作者：弘历
朝代：清
体裁：七言律诗

室置蜃窗明且虚，瓯香几净称观书。方将深造搜四库，宁诩多闻富五车。惟是返躬恒彼愧，可知弃暇莫斯如。循名设更通乎政，义著濂溪正切予。
虚明室
作者：弘历
朝代：清
体裁：五言律诗

明窗仍憩此，虚室雅开予。物照意无固，景供静有馀。澄观味宗趣，定性读程书。因悟弗明者，多缘心不虚。
虚明室
作者：弘历
朝代：清
体裁：古风

窗间糊玻璃，据座便见外。是缘屋中虚，其明乃无碍。可悟明资虚，非虚明则昧。宁惟一室然，万理亦因会。
虚明室
作者：弘历
朝代：清
体裁：七言绝句

糊窗置大食玻瓈，内外虚明朗照披。讵谓无端便揽景，存心吾亦愿如斯。
虚明室
作者：弘历
朝代：清
体裁：七言绝句

纸窗糊以玻璃片，内外虚明洞洞然。一指设如掩其目，泰山不见是谁愆。
虚明室
作者：弘历
朝代：清
体裁：七言绝句

虚则有容明不蔽，于凡为切切为君。书窗小坐试返已，未信斯之古所云。
虚明室
作者：弘历
朝代：清
体裁：七言绝句

虚各为虚明各明，殊途一致藉相成。因之悟得目迷者，都为其心自满盈。
虚明室
作者：弘历
朝代：清
体裁：古风

闻之濂溪云，静惟虚则明。无欲静始虚，学圣有要程。通书二十章，此义标实精。是室颜是额，讵因揽景名。触目当会心，会心在返诚。可知无极真，可悉仪象情。更为注其旨，曰深玩力行。
虚明室口号
作者：弘历
朝代：清
体裁：七言绝句

明而不虚为察察，虚而不明亦空空。让他书室称兼善，顺应由来本大公。
虚明室有会
作者：弘历
朝代：清
体裁：古风

室之美在虚，窗之美在明。相需相得彰，憬然惕予情。虚受无分别，人将混淄渑。用明事苛察，无鱼戒水清。执两弗忤物，庶几得其平。
虚明室有会
作者：弘历
朝代：清
体裁：七言绝句

生白其间具至灵，太虚万物各形形。设如未解明之义，离卦犹须玩法经。
虚朗斋
作者：弘历
朝代：清
体裁：古风

偶憩虚朗斋，因悟虚朗理。譬之镜照物，朗因虚其里。设一物在中，弗能照二矣。处事何不然，泰山蔽于指。
虚朗斋
作者：弘历
朝代：清
体裁：古风

碧纱灯笼琉璃瓶，祇以内虚外斯朗。南华生白有微言，却是反观义无两。一芥十笏弗为窄，三千大千亦非广。阶前曲注小溪流，岂曰不足涵万象。
虚朗斋
作者：弘历
朝代：清
体裁：古风

铜镜与池水，皆以虚致朗。其中弗著物，故能含万象。一心岂殊斯，是在知所养。豁然去壅蔽，廓然绝偏党。至人乃无已，君子坦荡荡。顺应照不遗，包荒量则广。题额讵偶然，思义常存想。
虚朗斋作歌
作者：弘历
朝代：清
体裁：六言诗

中有物斯弗虚，外有物斯弗朗。物之蔽虽不同，其惑照同不爽。一指当前七情，内牵难为虚朗。昧由已焉故予，坐是斋而瞿然。
虚朗斋有会
作者：弘历
朝代：清
体裁：古风

外朗含内虚，内虚受外朗。一二二而一，动静交相养。内或有蒂芥，外必致扰攘。外动纵纷纷，内静自荡荡。动归静有因，静根动无象。生白漆园言，其义所包广。
虚朗斋有会
作者：弘历
朝代：清
体裁：古风

山斋应有额，向额曰虚朗。此以其境言，而予更绎想。虚则心能受，朗乃物莫障。其朗实因虚，物付由心养。是实关道焉，宁渠图骋赏。
虚朗斋有会因作歌
作者：弘历
朝代：清
体裁：古风

斋之虚朗本现前，心之虚朗宜私捐。私之捐兮盖弗易，克已复礼四勿传。廊然大公顺应物，程子称善为注诠。设曰山水足佳趣，名斋之意岂其然。
虚白室
作者：弘历
朝代：清
体裁：五言律诗

不嫌径逼窄，最爱室清幽。檐碍奇峰削，窗惊诡石投。雅宜亲翰墨，何自觅欣忧。略惭真佳处，无能兹久留。
虚白室
作者：弘历
朝代：清
体裁：古风

假山既荦礐，诘栈亦岭巆。划然如斧劈，得径因达庭。小屋绕三间，几席朴而清。既静虚斯饶，惟白光自生。絜矩方寸心，南华趣含精。
虚白室
作者：弘历
朝代：清
体裁：古风

入幽得虚室，生白契神襟。绿字今古照，红梅天地心。曦窗亦暖光，春鸟亦好音。抚时惟棣通，物物生意谌。吾民或失所，转觉赧不禁。
虚白室
作者：弘历
朝代：清
体裁：七言绝句

垒㠑才过一线天，小斋十笏坐清便。此间祗合谈清朴，懒看纱镫缀户妍。
虚白室
作者：弘历
朝代：清
体裁：古风

垒㠑步石蹊，窈窕入云缝。是中有虚室，朴构非画栋。芸编及棐几，皆足称清供。谁弗缘境移，稍坐心空洞。可以忘三幡，那更论四用。
虚白室
作者：弘历
朝代：清
体裁：古风

室以虚而白，白原在室中。无室虚奚托，非虚白何从。三者原相资，不离一幻空。赘语谓吉祥，未思哉庄蒙。
虚白室
作者：弘历
朝代：清
体裁：古风

岞崿叠石为，葳纡得径入。情知本人工，讶似天然立。朴宇搆壶中，月窗眄云岌。于斯白乃生，亦曰虚所集。应付无事人，独坐而静习。
虚白室
作者：弘历
朝代：清
体裁：五言律诗

得蹊缘峭茜，坐室爱虚明。悟动恒归静，惟亏善保盈。何须誇骋目，适可足怡情。绮句兹无藉，虞污笔研清。
虚白室
作者：弘历
朝代：清
体裁：七言绝句

怪石浮筠罗几层，书窗清拟玉壶冰。漫言虚室才方丈，大地韶熙个里凝。
虚白室
作者：弘历
朝代：清
体裁：七言绝句

新正一至仲春旋，过隙流阴迅已迁。笑我吟哦信何谓，室中虚白祗如然。
虚白室
作者：弘历
朝代：清
体裁：古风

白黑同为色，白佳而黑否。所以墨曾悲，更传杨遗守。生白乃在虚，精义蒙庄剖。其义问云何，虚无实则有。常使方寸间，致虚斯福受。释氏称白业，于意亦足取。
虚白室
作者：弘历
朝代：清
体裁：七言绝句

石笏丛中文室幽，纸窗棐几小凭游。拟询庄叟知虚白，何事南华有语留。
虚白室
作者：弘历
朝代：清
体裁：五言排律

石缝五丁开，假山具真理。夤缘步仄径，虚室壶天里。谁谓既狭间，旷望莫可揣。读我西铭篇，颜彼南华子。底须辨异同，吉祥受止止。
虚白室
作者：弘历
朝代：清
体裁：七言律诗

石缝夤缘峭茜烟，虚堂小座宛壶天。参差纵目琳琅宇，潇洒怡情翰墨筵。北户真宜夏六月，南华恰是第三篇。个中应处忘怀者，我却光忧每惄然。
虚白室
作者：弘历
朝代：清
体裁：五言律诗

石缝若无路，松巢别有天。虚原白之母，夏以日为年。风度座抛扇，雨过树噪蝉。吟安便移步，藉悟不流连。
虚白室
作者：弘历
朝代：清
体裁：五言律诗

窗纳数峰迥，栋隆三架幽。既虚堪悦性，曰白不关眸。径曲无尘到，庭深有竹脩。华镫非所缀，雅合片时留。
虚白室
作者：弘历
朝代：清
体裁：七言绝句

虚白频经衍义吟，由今视昔昔非今。兹来亦复别有会，不在室原总在心。
虚白室
作者：弘历
朝代：清
体裁：古风

谽呀望中深，既深始宜静。窈窕一径通，希夷六情屏。妙达目为明，寥朗意因永。克已颜四勿，守约曾三省。殊途而同归，虚室其首肯。
虚白室口号
作者：弘历
朝代：清
体裁：七言绝句

石缝之中得路脩，三间老屋朴而幽。如斯閟景真佳处，一岁无过一度游。
虚白室有会
作者：弘历
朝代：清
体裁：古风

岩径既曲折，精室亦宛委。入深心与澄，得旷望因美。虚故白斯生，白乃虚所以。玩象离之中，其明不外此。可悟南华言，津逮实易旨。
虚白室有会
作者：弘历
朝代：清
体裁：古风

谓白生于虚，虚又生自何。谓虚能生白，白之能由他。炙毂辨难穷，无非资淆讹。不如坐室中，五字聊成哦。
虚静斋
作者：弘历
朝代：清
体裁：五言律诗

书室竺蓝前，山边复水边。一时兹小憩，往岁倏成迁。已觉春光丽，恒看圣藻悬。元宫适展谒，回忆又潸然。
虚静斋
作者：弘历
朝代：清
体裁：七言律诗

祗园前有读书轩，虚静标楣圣藻存。久别无端惊往事，每来辄复忆深恩。凭窗不改虚中趣，坐席偏欣静可论。挑刬菱泥引泉眼，为穿新脉自溪源。
虚静斋
作者：弘历
朝代：清
体裁：古风

虚则无不受，静则无不清。清心以受物，自鲜私欲萌。临池含静照，入室喜虚明。境与意俱洽，相资相得亨。已泯实可责，那更言循名。
虚静斋叠近作韵近作顿成前题依奎画边
作者：弘历
朝代：清
体裁：古风

恩慈即景忆，岁月不期迁。綵笔兼花点，珠帘隔絮悬。既虚还致静，何处弗应然。
虚静斋小憩
作者：弘历
朝代：清
体裁：古风

文轩山水间，近远罨新绿。亶矣虚且静，侵阶花药馥。真堪驻小年，谁信白驹速。清流于以枕，黛影如可掬。即景无不同，会心斯有独。
虚静斋小憩
作者：弘历
朝代：清
体裁：古风

长堤界西湖，万泉居左侧。因成内外河，别业邻香域。土阶示俭规，斋额垂遗则。易舟就路便，倚槛聊憩息。松涛泛翠寒，峰黛多古色。布席顿经年，听漏无停刻。
虚静斋皇祖旧题额也感而赋此
作者：弘历
朝代：清
体裁：古风

守静志常虚，致虚心斯静。一二二而一，泊然万虑屏。是语古圣传，皇祖得要领。六十一年间，用此安万井。孙臣诚愚芚，汲古乏脩绠。身肩乃知劳，况多愧衾影。别墅閟松云，近此招提境。欲验农桑功，因揽湖山景。窗虚古梧翠，座静天籁冷。寻流未逢源，安得亲质请。言念喔咻恩，潸焉涕泪永。
虬盖亭
作者：弘历
朝代：清
体裁：七言绝句

一笠孤亭别几时，森森老干长孙枝。今朝雨后凉生座，不藉乔松风入之。
虬盖亭
作者：弘历
朝代：清
体裁：五言律诗

千嶂通单径，一亭具四临。纳凉成小坐，延趣省幽寻。寒益清秋景，响含滦水音。不须张翠盖，虬干有佳阴。
虬盖亭
作者：弘历
朝代：清
体裁：七言绝句

四柱山亭就老松，布阴罨翠自重重。籁声泛出涛如海，却讶苍虬欲化龙。
虬盖亭
作者：弘历
朝代：清
体裁：六言诗

四面横拖岚翠，半空平捲秋声。眺听今朝大惬，都为宜时快晴。
虬盖亭
作者：弘历
朝代：清
体裁：古风

就松筑山亭，亭久松益久。盘盘盖越张，矫矫虬疑走。名象如风月，盖自太古有。不尽复不竭，用则随人取。独是亭与松，此意亦知否。
虬盖亭
作者：弘历
朝代：清
体裁：七言绝句

昔才拱把今参汉，风入炎天意飒然。盖影忽惊较前张，旋思种树已多年。
虬盖亭
作者：弘历
朝代：清
体裁：七言绝句

种松已作老虬枝，小坐旋看盖影移。因悟世称百年者，憬然害不视乎斯。
虬盖亭
作者：弘历
朝代：清
体裁：七言绝句

红日高遮夏亦寒，滦江座下俯雄澜。颇同弘景青霞挹，不作嗣宗白眼看。
虬盖亭
作者：弘历
朝代：清
体裁：七言绝句

结宇依松松十寻，童童饶得布嘉阴。披凉谡听岩风入，讶是何人调玉琴。
虬盖亭
作者：弘历
朝代：清
体裁：七言绝句

虬干由来早成盖，盘盘益复翠阴森。到斯便与乘凉坐，那更无端计丈寻。
虬盖亭
作者：弘历
朝代：清
体裁：七言绝句

黄伞无须此处张，松阴亭子称乘凉。翼然漫拟欧阳语，上有青鸾俨欲翔。
虬盖亭戏题
作者：弘历
朝代：清
体裁：七言绝句

小亭阴借老松叉，松下风来特地嘉。漫诮寻常煞风景，虽然张盖未排衙。
虬翠楼
作者：弘历
朝代：清
体裁：五言律诗

久得就松法，高楼复就松。畅观齐落落，佳荫挹浓浓。不改冬和夏，漫猜虬即龙。若论鳞长处，九九倍犹重。
虬翠楼
作者：弘历
朝代：清
体裁：古风

昨岁筑小楼，恰依古松畔。因名曰虬翠，嘉荫布修干。傍复种稚松，乔梓义堪玩。而何匠弗慎，伤古松根断。颓然致树萎，良材惜成叹。将吟稚者虬，那能待一旦。
虬翠楼口号
作者：弘历
朝代：清
体裁：七言绝句

楼非百尺松百尺，朗映虚窗翠欲流。孰是无心孰有意，契从太古结双眸。
虹桥
作者：弘历
朝代：清
体裁：七言绝句

绿波春水饮长虹，锦缆徐牵碧镜中。真在横披图里过，平山迎面送香风。
蛙
作者：弘历
朝代：清
体裁：七言律诗

阁阁哇哇韵未阑，夕阳时节沸前滩。借占噪为晴将雨，不问鸣因私与官。远浦岸头群坦腹，青蒲丛底厌交欢。人间黄犊辛勤甚，汝是支离独自安。
蛩
作者：弘历
朝代：清
体裁：七言律诗

应候金风爽透帷，王孙花下欲归时。乍听此夕繁如是，因识鸣秋竟不疑。梦入寒丛同蘧栩，语来露砌许犹夷。云和丝竹无须奏，搦管閒吟有所思。
蜀冈
作者：弘历
朝代：清
体裁：古风

何山不自西南来，昆崙地脊支派开。参军文赋具卓识，图经地纪拘墟皆。茱萸湾口进轻舫，平山堂上聊徘徊。遥想当时贤太守，二三良友相追陪。还淳返朴岂无意，要当因民为化裁。广陵繁华今倍昔，蜀冈地少多楼台。欧阳廉近吾廉远，近者艰致况远哉。居今志古讵易事，蜀冈之什因兴怀。
蜀葵
作者：弘历
朝代：清
体裁：古风

蜀葵名不一，菺莃皆其类。岂似秋葵花，正色无杂异。秋葵知向阳，堪以兴忠挚。蜀葵则安能，随方弄娇媚。亦被向阳称，仿佛名滥厕。诗人贵耳食，谁解董狐义。青邱咏其白，应缘别寄意。承露固且可，经寒恐弗易。永念李绛言，因拟狄山刺。
蜀道难用李白韵
作者：弘历
朝代：清
体裁：古风

我闻李白所云：噫吁戏危乎高哉，蜀道之难难于上青天。昔实谓信矣，今乃知不然。想其酒家眠起神来候，狂歌落纸如云烟。一时遣兴并寓意，几曾历险亲履巉岩巅。我之所云则在锦城以西桃关外，纳洼天赦相延连。语言之所不通，人迹之所罕到，于是处也，则有邛笼以居，糌粑以食之金川。夜郎自大侮邻部，相与嘂呶为攀援。逍遥河上等游盘，使我师老栖荒峦。告功不时烽未息，宵衣旰食增愁叹。予哀征夫命相釐，使我戍卒及早还。度晋越秦未弥月，剑阁亦复冲霜攀。拾级宵磴幽，饮马冰澌间。此时颇有奏章到，谓栈道险祗不过如塞上山。蜀道非难岂真难于上青天，太白听此想应笑破颜。番窟冰途，宽不径尺。下临千仞涧，上倚凌云壁。以绳系马马惊豗，伏波砊磕殷其雷。设非士卒同辛苦，安能成功迅速归来哉。碉楼失其崔嵬，巴郎刮耳夜户开。昔闻格豚鱼，今见服狼豺。休运储胥，安避虎蛇。孳尔鸡豚，艺尔桑麻。却履剑阁如平地，凯歌士卒咸归家。蜀道非难岂真难于上青天，回思筹边去岁不禁西望犹咨嗟。
蜡梅山�
作者：弘历
朝代：清
体裁：七言绝句

各种芳菲都合撰，诸家山水亦兼奇。伊人定熟龙门传，蜡凤茶瓯搆思时。
蜡烛
作者：弘历
朝代：清
体裁：七言律诗

梅飔轻袅小兰釭，宫树栖乌静吠尨。映几祗教裁玉札，灿檠何用倒金缸。昭阳别殿曾衔璧，夜雨巴山忆剪窗。露柱灯笼非彼此，底须一向觅心降。
蝉
作者：弘历
朝代：清
体裁：五言绝句

原陇绿丛芒，溪田青茁秧。三农愁夏去，莫恁唤秋光。
蝉
作者：弘历
朝代：清
体裁：七言绝句

枝上蝉声作复停，年来听处不堪听。夏中饶有萧秋意，水阁微风冷画屏。
蝉
作者：弘历
朝代：清
体裁：七言绝句

秋风太液已稀声，何事山中复嘒鸣。应为重听将隔岁，不辞鼓翼趁暄晴。
蝉
作者：弘历
朝代：清
体裁：古风

饮露弄繁吹，因风出古槐。不须催落日，取次秋光来。轻翼垂微风，时挂乔枝上。承蜩引儿童，只为流疏响。
蝶
作者：弘历
朝代：清
体裁：七言绝句

春苑探黄复逐红，粉身蝉翼判东风。几番栩舞韶华去，谁识青虫出菜中。
融理堂咏夷齐事
作者：弘历
朝代：清
体裁：古风

昔驻滦州行馆时，曾以融理颜堂额。清风台近因咏古，圣之清论诚不易。公望庶几圣之任，所同者心殊者迹。理则在心弗在迹，心理同融迹殊得。虽然予更有后言，任也其仲清实伯。苟为君者理融心，二者胥无民免阨。
融神精舍
作者：弘历
朝代：清
体裁：古风

构室方种松，百年将辽待。不如就松构，树已逮千载。境幽景自古，事半功惟倍。形则立仙翁，声亦泛涛海。神实与之融，吾斯所以乃。
融神精舍
作者：弘历
朝代：清
体裁：古风

筑舍古松间，清会致不同。苍颜与青骨，落落阶墀中。商岩惟四老，香崖才九翁。此皆数过之，个个标仙风。目成若有神，心怡斯则融。
融神精舍
作者：弘历
朝代：清
体裁：古风

筑舍后种松，舍新松亦嫩。就松以筑舍，松古舍沾润。我因悟此法，每傍松舍建。崇山乔林下，朴斲十笏仅。目食绿阴蔚，耳沃寒涛韵。澹然神与融，乐此信无闷。彼其三层楼，分别成馀论。
融神精舍
作者：弘历
朝代：清
体裁：七言绝句

精舍云何致不同，郁葱山色四邻通。半间潇落来虽偶，一晌希夷神与融。
融神精舍咏松
作者：弘历
朝代：清
体裁：五言律诗

精舍就松筑，常披太古风。耳根清谡谡，眼界满童童。寿阅百千岁，宾延十八公。心凝形释处，与尔正相融。
融绿堂
作者：弘历
朝代：清
体裁：七言绝句

坂意林光未润时，始青欲发故迟迟。纽芽却以无言喻，融绿何妨自有期。
融绿堂
作者：弘历
朝代：清
体裁：古风

墀阳苔微青，檐阴土犹冻。绿情实未融，首春未临仲。然而百昌意，已醒元冥梦。不识与不知，色色形形贡。造物乃无心，夫何有功用。
融绿堂
作者：弘历
朝代：清
体裁：古风

绿趣虽未表，绿意则渐融。融为始酝意，欲发而待充。形形色色初，大哉造化工。
融绿堂口号
作者：弘历
朝代：清
体裁：七言绝句

树方舒叶水生波，染翠浮青景色和。春气一融无不被，发宣任彼绿婆娑。
蟠青室
作者：弘历
朝代：清
体裁：古风

室外围诸峰，蟠青名合受。结搆此殊他，乃于室中有。斯室塔山西，山半得平亩。依岩入屋直，降屋屧步陡。楼而非木梯，叠级嵚嵜走。层青左右蟠，虚白玲珑透。一奇无不奇，幻景活画偶。以此弗屡吟，吟乃觉自丑。
蟠青室
作者：弘历
朝代：清
体裁：五言律诗

就石搆书室，蟠青在室中。三壶夫岂远，两华得无同。拜欲下其芾，画宁藉彼蒙。开窗设游目，原是碧瑶丛。
蟠青室
作者：弘历
朝代：清
体裁：古风

山廊沿缘下，书室名蟠青。石壁包屋内，复可攀以登。其实均位置，遂有高卑形。徒因岁月陈，便似天然成。久假而不归，子舆语义精。
蟠青室
作者：弘历
朝代：清
体裁：古风

延缘陟岩廊，静室接平基。稍进俯峭茜，徐步降磴梯。乃悟屋包山，蟠青内外宜。咫尺论万里，宁独让画师。
蟠青室
作者：弘历
朝代：清
体裁：古风

户外岂无山，四时色弗同。室里包石磴，蟠青恒在中。巀嶭底藉多，磊砢趣不穷。洗心退藏密，羲经示贯通。
蟠青室
作者：弘历
朝代：清
体裁：古风

横岭与侧峰，青苍各有时。青于春夏际，苍与秋冬期。惟此雪中青，四季无改移。而亦弗失苍，开窗争效奇。坐对出蓝者，恒春实在兹。
蟠青室
作者：弘历
朝代：清
体裁：古风

清可轩石壁乃真，蟠青室石壁乃假。彼真意想幻如兮，此假目对诚然也。因知真假曷有常，拘墟固执非达者。峭茜中叠曲磴层，攀登上仍书屋雅。不出户庭陟孱颜，通塞慎密义经写。
蟠青室
作者：弘历
朝代：清
体裁：七言绝句

石梯入屋跻层巘，坐榻还凭碧牖棂。横岭竖峰皆玉染，却看室里镇蟠青。
蟠青室
作者：弘历
朝代：清
体裁：古风

缀景屋包山，㟏岈一屋里。奚必推窗望，蟠青乃尺咫。虽鲜林木扶，亦足峰峦垒。石固有本色，况超菀枯彼。何当携老杜，此悟开锦理。
蟠青室
作者：弘历
朝代：清
体裁：七言绝句

落落庭前千岁松，之而蟠屈俨青龙。荆凡阅尽元明世，依旧参天翠色浓。
蟠青室口号
作者：弘历
朝代：清
体裁：七言绝句

室外假山接室中，拾梯以降路元通。笑看此假连彼假，真是色空空复空。
蟠青室口号
作者：弘历
朝代：清
体裁：七言绝句

屋里青山驻今古，窗前玉巘异冬春。因而悟得羲经旨，尺蠖之求屈以伸。
蟠龙引蟠龙山名前建行宫偶来驻跸有作
作者：弘历
朝代：清
体裁：古风

我闻金陵自昔称龙蟠，千秋形胜想像间。奕奕瑶光照蓟野，蟠龙亦得名兹山。江南江北不异地，天龙游戏同归禅。狮峰鹫岭讵狮鹫，何如九二见在田。南阳卧客吾心企，敢誇乘六以御天。
蠛蠓
作者：弘历
朝代：清
体裁：古风

蠛蠓浮撇天，阳气始奏达。塘北冰欲苏，池南水已活。醯鸡甫辞波，飞空乱腾越。非瓮无酒气，扑地随唾沫。驱散仍复聚，纷不可究诘。粘衣丧其生，较菌犹飘忽。微物亦一时，化工浩旋斡。
行围
作者：弘历
朝代：清
体裁：五言律诗

南苑临春暮，青郊试小蒐。略观虞者技，宛忆少年游。劳众宁堪亟，携孙自有由。翻犁见耕父，咨穑每延留。
行围三首·其一
作者：弘历
朝代：清
体裁：七言绝句

春郊取便命春蒐，弓燥偏欣手更柔。绿野平铺天鹿锦，好教亲试佶闲骝。
行围三首·其一
作者：弘历
朝代：清
体裁：七言绝句

绿原小试佶闲骝，俞骑鸿絧认五斿。胜日寻芳兼示度，雕龙何用赋春蒐。
行围三首·其三
作者：弘历
朝代：清
体裁：七言绝句

小豝大兕曾何必，四兔一獐适可哉。顾语侍臣今较劣，有人曾见少年来。
行围三首·其三
作者：弘历
朝代：清
体裁：七言绝句

生风耳后最豪情，付廿年前绣壤平。不废武还思谏猎，个中吾自有权衡。
行围三首·其二
作者：弘历
朝代：清
体裁：七言绝句

正谏相如信不诬，习劳亦欲示烝徒。若云今古非殊致，封建井田行得无。
行围三首·其二
作者：弘历
朝代：清
体裁：七言绝句

露润青衢草气馣，阳和举目化机含。季登漫诩中双兔，一日双还倍彼三。
行围二首·其一
作者：弘历
朝代：清
体裁：七言律诗

天府神皋百兽甡，细莎灌木静无尘。最欣悉率升大阜，底藉要遮事斥闉。割胾炙鲜犹古俗，炊金馔玉直痴人。旧藩新部众同乐，独者惟斯染翰频。
行围二首·其一
作者：弘历
朝代：清
体裁：七言绝句

春郊小试羽林群，黄纛中间两翼分。射兔忽看南苑近，横墙一带接晴云。
行围二首·其二
作者：弘历
朝代：清
体裁：七言律诗

千二百人各职司，率先扎萨恐淹期。尊为元后亲为父，威实何须恩实宜。峻坂有时亦驰下，神鎗无故不空施。从来柔远兹常廑，武定遐怀益慎兹。
行围二首·其二
作者：弘历
朝代：清
体裁：七言绝句

红门直北隐乔林，质朴村氓悦我心。申命驰驱须择地，恐防蹂躏麦抽针。
行围二首一韵前章即景后章即事·其一
作者：弘历
朝代：清
体裁：七言律诗

高秋塞景入精微，按辔行吟契静机。水似客弹山阳曲，山如僧著水田衣。霜前红叶才方染，暖后绿阴犹觉肥。应接何妨略无暇，画屏匼匝四邻围。
行围二首一韵前章即景后章即事·其二
作者：弘历
朝代：清
体裁：七言律诗

千骑周环一径微，峣峰标处识僧机。控弦总是无前士，提马偏宜短后衣。弋迥宾鸿常堕落，炙生祁鹿正鲜肥。藩屏远近同倾仰，王制难循不合围。
行围偶咏
作者：弘历
朝代：清
体裁：七言律诗

飞骑蓝旗谷响宣，弥缝两翼拱中权。待睻以出笑兹日，视地而驰惭昔年。时亦择肥能命中，无非示众弗忘前。细思颇合为君道，不息自强曰体乾。
行围即事·其一
作者：弘历
朝代：清
体裁：七言律诗

秋狝乘时岁一来，神皋素节静无埃。迾千二百骑惟羽，布左右中官是材。木叶已看吹籁落，野花还自冒霜开。揆文奋武难偏废，点笔赓笺每召枚。
行围即事·其三
作者：弘历
朝代：清
体裁：七言律诗

两翼鸿絧隔岭张，黄麾据势独堂堂。如身使臂臂使指，举网有目目有纲。地岂稻粳驰骋得，林真锦绣咏歌常。山灵似有相应处，子墨虚文免赋扬。
行围即事·其二
作者：弘历
朝代：清
体裁：七言律诗

神心妙达是清秋，地迥兴安景更遒。云影山光含动静，泉声叶响验沉浮。目鸿霞表怀因远，耳鹿崖边兴亦留。校量常年得佳话，随围今后有渠搜。
行围即事三首·其一
作者：弘历
朝代：清
体裁：七言律诗

控弦旧俗重三韩，巡狩当秋取便看。璧水圆流萦捺钵，玉山直影矗枪竿。风前落叶萧萧下，霜后平莎渐渐乾。获鹿较于北塞美，寝门特进劝加餐。
行围即事三首·其三
作者：弘历
朝代：清
体裁：七言律诗

枫槲丹黄松柏青，谷神色色复形形。待围籍草为茵褥，驰猎阹山作户庭。凫藻众军皆子弟，龙兴旧地倚威灵。觐光扬烈惟予责，志奠皇图万载宁。
行围即事三首·其二
作者：弘历
朝代：清
体裁：七言律诗

崇椒择胜小徘徊，为友为群得得来。八月有鹰皆掣韝，齐风无犬不重鋂。唐弓奚必千钧力，汤网惟惭三面开。日日留人待章奏，持来马上便亲裁。
行围四咏 其一 撒围
作者：弘历
朝代：清
体裁：五言律诗

塞山万壑纠，猎士五更行。撒阵常冲黑，成行始质明。蚕丛度衽席，鱼丽辨徽旌。曾不言劳苦，嘉哉奉上情。
行围四咏 其三 合围
作者：弘历
朝代：清
体裁：五言律诗

周阹笑繁重，善御信何称。岂有车从兽，何殊屠命僧。诡驰我所戒，连中众多能。佗藉无须亟，留资岁岁仍。
行围四咏 其二 待围
作者：弘历
朝代：清
体裁：五言律诗

两旗合帐殿，千骑列云涯。试看止齐势，端称左右宜。弥缝休欲速，磬控尚需时。勒马平冈待，斐然立就诗。
行围四咏 其四 罢围
作者：弘历
朝代：清
体裁：五言律诗

地不伤农事，情还联众欢。陈牲蔽芳甸，颁获逮儒冠。习武毋忘业，畅游亦戒盘。控弦教憩息，西日在枪竿。
行围四咏叠去岁韵 其一 撒围
作者：弘历
朝代：清
体裁：五言律诗

秋令木兰猎，年来率按行。伐齐既以习，纪律亦因明。据岭排群伍，沿蹊致两旌。讵徒恣从兽，要寓诘戎情。
行围四咏叠去岁韵 其三 合围
作者：弘历
朝代：清
体裁：五言律诗

如星之拱所，拟月以圆称。岭碧遥拖柳，峰图迥矗僧。周遮群效力，驰射各呈能。灵囿天然辟，朝家奕世仍。
行围四咏叠去岁韵 其二 待围
作者：弘历
朝代：清
体裁：五言律诗

中军例徐进，犹在白云涯。选胜居其要，乘閒酌所宜。层峦叠嶂际，翠柏紫枫时。隐若山灵诏，依然合有诗。
行围四咏叠去岁韵 其四 罢围
作者：弘历
朝代：清
体裁：五言律诗

素志常铭内，临欢戒极欢。息教归布帐，招底藉皮冠。炊熟地为灶，割鲜草作盘。披星仍迨晓，晏起敢三竿。
行春桥
作者：弘历
朝代：清
体裁：七言律诗

溪跨越来山对横，小长桥正好春晴。翠銮自有上公奉，白鹿犹传太守行。堪悦目虽二月景，最牵怀是万民情。肩摩踵接宁嫌闹，但虑塍田误尔耕。
行春桥
作者：弘历
朝代：清
体裁：七言绝句

越来溪口长桥接，恰值行春桥上过。鱼跃鸢飞参物理，耕田凿井乐民和。
行春桥乘舟归苏州行宫即景杂咏八首·其一
作者：弘历
朝代：清
体裁：七言绝句

蹋马灵岩复上方，石湖侧畔小徜徉。昨题七字磨崖读，行馆言旋进便航。
行春桥乘舟归苏州行宫即景杂咏八首·其七
作者：弘历
朝代：清
体裁：七言绝句

马行本较舟行速，沟洫纡回反致迟。因悟北南形势异，诸凡要适用为宜。
行春桥乘舟归苏州行宫即景杂咏八首·其三
作者：弘历
朝代：清
体裁：七言绝句

行春桥下春水明，行春桥上万民迎。我欲治民如治水，淆之则浊澄之清。
行春桥乘舟归苏州行宫即景杂咏八首·其二
作者：弘历
朝代：清
体裁：七言绝句

白芷青蒲演漾舒，渔舟舣待欲何如。繄予汉诏犹曾忆，生养方春不打鱼。
行春桥乘舟归苏州行宫即景杂咏八首·其五
作者：弘历
朝代：清
体裁：七言绝句

平流一带郡城西，润逼吴天霁景䨑。水碓溪桥皆入画，男耕女织总堪题。
行春桥乘舟归苏州行宫即景杂咏八首·其八
作者：弘历
朝代：清
体裁：七言绝句

鸣榔廿里胥门到，按辔城中路不遥。大略已观民意悉，江宁发驾定明朝。
行春桥乘舟归苏州行宫即景杂咏八首·其六
作者：弘历
朝代：清
体裁：七言绝句

菜麦润含方过雨，杏桃芳斗恰烘晴。省春正义夫何谓，讵谓无端问景行。
行春桥乘舟归苏州行宫即景杂咏八首·其四
作者：弘历
朝代：清
体裁：七言绝句

亭子湖心从未到，西湖揽景况方回。勤民都似此争胜，吾更何忧不治哉。
行檠
作者：弘历
朝代：清
体裁：七言律诗

高下因心㸐烛枝，展收到处纸窗宜。金釭落带奢惩昔，毡室支床便在兹。春夕秋宵常与共，关中塞外不相离。火传即此参无尽，夜夜含花照搆思。
行檠叠旧作韵
作者：弘历
朝代：清
体裁：七言律诗

岂无山月映松枝，爱此荧荧毡室宜。汲古时怀照若彼，敕几宵每慎于兹。惜阴常自评今昔，喻法还因悟即离。江砚宣毫当偶静，玉虫缀处发新思。
行檠叠旧作韵
作者：弘历
朝代：清
体裁：七言律诗

底羡双葩及九枝，卷舒恰适用为宜。爱他武帐光如昔，对我宵衣念在兹。止丽乎明偏利旅，继腾其照正符离。诗编强半于中得，了不相关景与思。
行漏
作者：弘历
朝代：清
体裁：七言绝句

塞北燕南随境别，风晨雨夜报时同。因之悟得相应处，只在寻常不息中。
行漏
作者：弘历
朝代：清
体裁：七言绝句

行漏丁丁朝复暮，塞山碛坂于中度。问渠消得几光阴，密转潜移只如故。
行漏
作者：弘历
朝代：清
体裁：古风

行漏鸣丁丁，晦明毫不爽。循环十二时，岂识有今曩。而人于其间，却分去来想。有智不如无，对之增慨慷。
行潦一首
作者：弘历
朝代：清
体裁：古风

行潦锦云骓，如履地腾踔。滑刺霪淖中，稳步忘动摇。一路验黍禾，切切心不乐。高坂实无害，低沟恐致涝。行宫六十里，申牌亦已到。宣传有司官，勘恤莫遗报。跋泞彼何妨，巡秋此最要。
行舟四咏 其一 橹
作者：弘历
朝代：清
体裁：七言绝句

桨棹楫惟橹力大，御舟却未见催梢。榜人惯有因人智，已逸他劳那顾嘲。
行舟四咏 其一 橹
作者：弘历
朝代：清
体裁：七言绝句

行舟有赖橹催梢，棹且弗施橹更抛。那得微吟和呕哑，旁观袖手古曾嘲。
行舟四咏 其三 帆
作者：弘历
朝代：清
体裁：七言绝句

催漕欣看五两顺，半张弗受饱风屯。黄头虽曰慎厥事，可识其间至理存。
行舟四咏 其三 帆
作者：弘历
朝代：清
体裁：七言绝句

川涂宛转风作息，总是收帆不肯张。安得顺风且直路，平平俾尔走中央。
行舟四咏 其二 柁
作者：弘历
朝代：清
体裁：七言绝句

一舟之令全资柁，操纵东西莫不从。我亦因而悟为政，设无定见鲜功庸。
行舟四咏 其二 柁
作者：弘历
朝代：清
体裁：七言绝句

周旋规中折旋矩，操纵由来在柁工。首领持篙都占却，那论元气与微风。
行舟四咏 其四 纤
作者：弘历
朝代：清
体裁：七言绝句

前艇鸣锣后艇应，鍧鍧催纤速前行。河兵肩弊足还尰，黄帽安然到水营。
行舟四咏 其四 纤
作者：弘历
朝代：清
体裁：七言绝句

河兵两岸引龙须，事体大资众力扶。讵止凭观切深喻，集思广益在斯乎。
行营
作者：弘历
朝代：清
体裁：七言律诗

峻岭天城野甸宽，幔庐帐殿郁龙蟠。千军牧圉如星拱，万幕旌旗入画看。行漏远过计里鼓，挈壶杰竖相风竿。省方脩武钦先制，创守还思孰易难。
行营
作者：弘历
朝代：清
体裁：五言律诗

纡途非故道，取便御行营。背指莎题远，遥看马耳迎。帷居疑矮屋，诗思掣长鲸。一晌供新会，春宵畅好清。
行营
作者：弘历
朝代：清
体裁：五言律诗

词臣橐玉笔，壮士枕龙戈。策马前溪渡，鸣驺峻岭过。羽林严警跸，鹤卫谨谁何。武备从来要，清时廑虑多。
行营·其一
作者：弘历
朝代：清
体裁：五言排律

旷甸御行营，兰皋秋气清。细旃中建殿，连网外为城。部署明分张，私庐各认旌。欢哗禁逸度，欢乐验舆情。野水人人汲，青山面面迎。年来兹室里，尔许好诗成。
行营·其二
作者：弘历
朝代：清
体裁：五言排律

入幕今犹昨，搴帘树与山。牛车来晚市，铃索谨宵关。水号羊肠曲，峰凝螺黛弯。雪鹰金捍臂，苍犬玉重环。云澹秋情迥，天空塞景閒。古来称大漠，此日是仙寰。
行营晚秋
作者：弘历
朝代：清
体裁：古风

原隰静深秋，峰峦衔日暮。风来谷口寒，落霞乱归鹜。点野有黄花，绕村无绿树。即事一徘徊，旷怀良可赋。
行行
作者：弘历
朝代：清
体裁：古风

行行历春田，有高亦有低。低地麦争长，高地秧未齐。慰与惜纷衷，祇觉愁多兮。畺吏谓可待，予心觉难徯。村民称庆皆，愧揽羞群黎。
行馆
作者：弘历
朝代：清
体裁：七言律诗

行馆逶迤路弗遥，微嫌修葺费群僚。省方设教惟增愧，食旰衣宵以此消。每抚昔题如昨日，便仍明发忘今朝。偶当阁本黄昏到，秉烛依然自处调。
衍圣公孔昭焕来接诗以赐之
作者：弘历
朝代：清
体裁：七言律诗

春风二月又巡东，释奠今年为献功。讵止荣卿一家独，可知尊圣百王同。携来四氏齐迎辂，接上千年尽号公。故是尼山馀荫永，勖哉何以慎居丰。
衍圣公孔昭焕来迎诗以赐之
作者：弘历
朝代：清
体裁：七言绝句

挈族郊迎跸路边，成人见汝忽三年。文宣世泽垂千古，克继家声慎勖旃。
衍圣公孔昭焕率所属执事官并博士子弟来谒诗以示之
作者：弘历
朝代：清
体裁：七言律诗

和风融日飏前旌，近止尼山慰素诚。道左追随贤后裔，心殷瞻就鲁诸生。宫墙乍可窥巍焕，笾豆从知备洁清。岂为卿家荣幸独，崇儒雅化示寰瀛。
补亡诗·华黍三章
作者：弘历
朝代：清
体裁：四言诗

瞻彼阪田，厥黍始华。胝足胼手，嗟嗟我农夫。（一章）瞻彼阪田，黍华以秀。胼手胝足，惟勤斯殖茂。（二章）华有不秀矣，秀有不实矣。其雨其雨矣，杲杲出日矣。惄予愁之恤矣。（三章）
补亡诗·南陔三章
作者：弘历
朝代：清
体裁：四言诗

我逝南陔，言陟其岵。昔我行役，瞻望有父。欲养无由，风木何补。（一章）我逝南陔，言陟其屺。今我行役，瞻望有母。母也倚闾，归则宁止。（二章）南陔有笋，箨实包之。孱孱孩提，孰喔咻之。慎尔温凊，洁尔旨肴。今尔不养，日月其慆。（三章）
补亡诗·崇邱三章
作者：弘历
朝代：清
体裁：四言诗

涧松童童，蛙黾邻兮。邱草萋萋，荡青云兮。凡百君子，慎乃托身兮。（一章）涧松童童，涧则卑兮。邱草萋萋，邱则崎兮。凡百君子，审乃所依兮。（二章）有崇者邱，物无不遂。有卓者道，愚无不智。资生育德，永植毋替。（三章）
补亡诗·由仪四章
作者：弘历
朝代：清
体裁：四言诗

在上曰天，在下曰地。君君臣臣，父父子子。（一章）在下曰地，在上曰天。父父子子，君君臣臣。（二章）由其仪矣，物则熙矣。（三章）仪其由矣，物则休矣。（四章）
补亡诗·由庚四章
作者：弘历
朝代：清
体裁：四言诗

王庚便便，东西朔南。六符调燮，八风节宣。（一章）王庚容容，朔南西东。维敬与勤，百王道同。（二章）王庚廓廓，东西南朔。先忧而忧，后乐而乐。（三章）王庚恢恢，南朔东西。皇极孰建，惟德之依。（四章）
补亡诗·白华四章
作者：弘历
朝代：清
体裁：四言诗

有白者华，不污纤尘。咨尔士兮，宜修其身。不修其身，乃贻羞于二人。（一章）有白者华，婉兹静好。咨尔女兮，宜脩妇道。不脩妇道，乃贻羞于二老。（二章）白华匪玉，涅而不缁。白华匪兰，芬乃胜之。我撷白华，载咏载思。（三章）白华匪玉，质玉之令。白华匪兰，臭兰之净。我撷白华，载思载咏。（四章）
补写惠山寺听松庵竹垆图并成是什纪事
作者：弘历
朝代：清
体裁：七言律诗

古寺竹垆四卷图，惜哉重潢遇伧夫。祝融尤物妒诚有，六甲神威护则无。降谪权教宽吏议，施檀应得偿僧雏。惠山佳话宁容阙，首卷应先补写吾。
补刻明代端石兰亭图帖诗以志事
作者：弘历
朝代：清
体裁：七言律诗

兰亭八柱已精镌，继得明摹惜弗全。證以旧存合分寸，补之新绘幻云烟。感兴有若昔今视，一再无非翰墨缘。不必砌廊祗弆匣，例依快雪永其年。
补咏安南战图六律 其一 嘉观诃■之战
作者：弘历
朝代：清
体裁：七言律诗

河边求救恤诸茕，无外王师事有征。禁旅不须七萃发，总戎惟帅两疆兵。持危治乱原出正，箪食壶浆多顺迎。螳臂那当大车辙，嘉观一战赫先声。
补咏安南战图六律 其三 寿昌江之战
作者：弘历
朝代：清
体裁：七言律诗

三江横亘此为唇，固守群撄最要津。乘雾定方掩牙帐，渡泸卜漏失重垠。攻坚悉锐已夺魄，砍竹编槎可当䑳。将领前驱众军奋，嘉其同是汉军人。
补咏安南战图六律 其二 三异柱右之战
作者：弘历
朝代：清
体裁：七言律诗

师行二党叩营门，巢近一酋逃负恩。正旅偏军穷列寨，右抽左旋�蛮村。获番多米胥资饱，系寇长缨那许奔。诚喜国威延世将，名勋思克有元孙。
补咏安南战图六律 其五 富良江之战
作者：弘历
朝代：清
体裁：七言律诗

门户黎城曰富良，彼虽固垒众仓皇。数舟独入真称壮，既勇知方深惜臧。复国一王仍弃守，立祠三将永流芳。酬忠抚顺遵王道，无事佳兵兆吉祥。
补咏安南战图六律 其四 市球江之战
作者：弘历
朝代：清
体裁：七言律诗

遇险应知袭后攻，谕驰未至不期同。统军素悉田丰策，勇将偏饶李愬雄。临下据高彼颇炽，出奇制胜我成功。黎城将近兵威鼓，众志维扬企绩崇。
补咏安南战图六律·其六
作者：弘历
朝代：清
体裁：七言律诗

谁能不战屈人兵，战后畏威怀乃诚。黎氏可怜受天厌，阮家应与锡朝祯。今秋已自亲侄遣，明岁还称躬己行。似此输诚外邦鲜，嘉哉那忍靳恩荣。
补咏平苗战图四章 其一 攻克□木山
作者：弘历
朝代：清
体裁：七言绝句

平苗已绘战图成，旧咏各题馀四呈。补咏聊因吟四什，首章□木纪攻程。
补咏平苗战图四章 其三 收复乾州
作者：弘历
朝代：清
体裁：七言绝句

疆臣昔竟失乾州，三路兵驱上下游。十寨二台虽据隘，一臣挥指大功收。
补咏平苗战图四章 其二 攻克廖家冲生擒首逆石三保
作者：弘历
朝代：清
体裁：七言绝句

廖家冲据石三保，惑众假颠祸始猖。夺险擒渠不日尅，首功今尚忆贤良。
补咏平苗战图四章 其四 攻克强虎哨
作者：弘历
朝代：清
体裁：七言绝句

补图次第各成篇，强虎之苗靖以全。邪教东西窜无定，凯音待蒇尚怩然。
补咏战胜廓尔喀之图七首 其一 攻克擦木图
作者：弘历
朝代：清
体裁：七言律诗

今为归顺昔归降，一廓尔喀事有双。未示兵威且利啖，岂知乞命献诚腔。可嘉名将及勇士，何碍存邛遂定駹。擦木首攻即前进，战图补咏靖番邦。
补咏战胜廓尔喀之图七首 其七 攻克帕朗古图
作者：弘历
朝代：清
体裁：七言律诗

分路横河帕朗进，乞恩越切越驱还。将军所檄都遵命，堪补曾遮惧见颜。何必犁庭不遗介，遂教振旅一时班。年前捧表陪臣至，更有崇恩厚赐颁。
补咏战胜廓尔喀之图七首 其三 攻克济咙图
作者：弘历
朝代：清
体裁：七言律诗

番境济咙西极边，贿求彼尚占依然。石墙木卡层层固，据险阻坚处处连。冒雨冲宵分路进，破碉克寨一时全。近千歼贼复藏地，多害生灵亦觉怜。
补咏战胜廓尔喀之图七首 其二 攻克玛噶尔辖尔甲图
作者：弘历
朝代：清
体裁：七言律诗

乘胜遂教鼓勇前，玛噶尔辖地相连。密林伏贼将守险，峭壁降兵倏破坚。其目七名众六十，生擒以半别歼全。虽云不战功为上，战即成功合咏篇。
补咏战胜廓尔喀之图七首 其五 攻克协布噜图
作者：弘历
朝代：清
体裁：七言律诗

热索桥过路可通，未逢贼禦进追穷。前临协布觇屯聚，上绕横河得压冯。无不克攻战必胜，有馀力蓄�争雄。堪嘉敌忾心同一，每阅飞章怜切衷。
补咏战胜廓尔喀之图七首 其六 攻克东觉山图
作者：弘历
朝代：清
体裁：七言律诗

愈近贼巢守愈固，兼之地更险而纡。分兵争首穿幽阻，合队埋根克要区。手足胼胝胥惰窳，精神鼓舞益勤劬。有征无战虽传古，将惠兵忠实快吾。
补咏战胜廓尔喀之图七首 其四 攻克热索桥图
作者：弘历
朝代：清
体裁：七言律诗

复全番境临廓境，一水横流热索河。其北其南贼胥禦，即深即险我须过。索拉直进大�彼，峨绿上游绕压他。乘胜正兵架桥渡，莫非天助感诚多。
补桐书屋
作者：弘历
朝代：清
体裁：古风

㠎嶪入石门，假山百年古。松柏有恒春，梧桐则藉补。旧材斲为琴，箧衍室中贮。孰真抑孰幻，非能亦非所。拟欲唤伯牙，斯意为我谱。
补桐书屋
作者：弘历
朝代：清
体裁：七言绝句

书屋补桐昔所名，迭为宾主几番更。树犹如此仲文语，细咀味之觉有情。
补桐书屋
作者：弘历
朝代：清
体裁：七言律诗

倚岩书屋洒然清，帘上韶光泛额旌。几暇悦心古图史，新春行乐小蓬瀛。墨壶琴荐相前后，旧咏新裁自品评。静听市声真富庶，几多返朴廑予情。
补桐书屋
作者：弘历
朝代：清
体裁：七言绝句

假山叠磴窈而深，四壁琴书翰墨林。俯仰个中犹故我，补来桐树已成阴。
补桐书屋
作者：弘历
朝代：清
体裁：古风

庭前新补桐，已是高齐屋。旧时桐斲琴，亦在屋中蓄。新旧何异同，菀枯底荣辱。几上置南华，第二篇堪读。
补桐书屋
作者：弘历
朝代：清
体裁：古风

旧桐惜成孤，新桐因以补。拱把欲其生，养之功费许。弗思戒已甚，朅忆孟子语。枝干已森森，团阴羃庭宇。所植树将老，奚辞老为伍。
补桐书屋
作者：弘历
朝代：清
体裁：七言律诗

诘曲玲珑石径深，每来端是称予心。新枝萋菶待三月，旧树风华在四琴。题壁诗成今续昔，开函书展昔犹今。窗前正作纷糅势，却为农祥喜不禁。
补桐书屋
作者：弘历
朝代：清
体裁：古风

髫龄至耄岁，过八望九矣。书屋看补桐，不知凡有几。自视何所成，惭愧通书史。外以云治人，内以云修已。对桐仍瞠乎，无望仪凰理。
补桐书屋作
作者：弘历
朝代：清
体裁：古风

初岁喜载阳，仙壶得春早。玉梯步嶙峋，石门寻窈窱。芸斋小留憩，琴音和春鸟。风竹动琅玕，雪梅缀珠藻。契理独忘言，佩文因味道。
补桐书屋作
作者：弘历
朝代：清
体裁：古风

新桐如旧桐，交枝伯仲伍。书屋每朅来，辄忆其初补。披芸恰羲经，旡咎一絜矩。如云藉取资，吾怀仲山甫。
补桐书屋作
作者：弘历
朝代：清
体裁：古风

瀛台双桐向所有，因循枯一成独树。秋夜春朝失侣阴，认巢好鸟徘徊去。老干吟风似作悲，团叶无心菶承露。树犹如此人何堪，爰命郭橐为补足。佳荫依然罨绿窗，相得乍喜矧相妒。未必人心似树然，世间云雨纷新故。倚桐无语立斯须，彷佛廿年前觅句。
补桐书屋作·其一
作者：弘历
朝代：清
体裁：七言绝句

书屋萧閒研席清，嫩阳堪爱一窗明。静中底觉华年近，时听街衢爆竹声。
补桐书屋作·其三
作者：弘历
朝代：清
体裁：七言绝句

每教旧句联新句，可识今年即去年。忧乐向来何处著，惟馀省岁念无迁。
补桐书屋作·其二
作者：弘历
朝代：清
体裁：七言绝句

松门石磴步徘徊，五色云中望趯台。最爱庭柯馀雪在，错疑昨夜绽寒梅。
补桐书屋口号
作者：弘历
朝代：清
体裁：七言绝句

旧桐补作老桐看，新补桐才高出栏。阅世阅人恒若此，陆机赋语感无端。
补桐书屋口号
作者：弘历
朝代：清
体裁：五言绝句

老桐枯已久，补桐枝复纠。流阴窗隙驰，试问可补否。
补桐书屋戏题
作者：弘历
朝代：清
体裁：七言绝句

新柯旧树已枝齐，突兀庭前叶未萋。欲问草衣双立者，可同齧缺与王倪。
补桐书屋有感
作者：弘历
朝代：清
体裁：七言绝句

旧植新栽换不穷，乐群昔日此春风。偶来顾影惟怜独，拟自从今罢补桐。
补桐书屋有感
作者：弘历
朝代：清
体裁：七言绝句

补桐桐已蔚重重，儿戏宁须剪叶封。四十年前乐群地，马牛语忆默无悰。
补桐书屋率题·其一
作者：弘历
朝代：清
体裁：七言绝句

温暾晓日一窗红，窗下工夫想像中。昔日今时犹历历，补桐书屋自双桐。
补桐书屋率题·其三
作者：弘历
朝代：清
体裁：七言绝句

石门松影郁萧森，书室三楹倚碧岑。阶下淙淙鸣曲注，朱弦不奏亦琴心。
补桐书屋率题·其二
作者：弘历
朝代：清
体裁：七言绝句

枯枝早是中琴材，新干扶疏翠影堆。净几明窗重得句，肯教虚度此频来。
补桐书屋题四琴之作旧桐已枯命工斲为四琴名之曰瀛蓬仙籁湘江秋碧皋禽霜唳云海移情既成匣而藏之仍置补桐书屋中徘徊感旧辄以命篇
作者：弘历
朝代：清
体裁：五言律诗

爱尔特生质，成琴亦足豪。七条龙在轸，四美友成曹。非爨休称蔡，有弦何碍陶。即看题句者，两鬓点霜毛。
补槐
作者：弘历
朝代：清
体裁：古风

宫槐行数阙，周视有需补。侍臣或进言，一笑聊听取。旧树几合抱，新干何时伍。咄哉旧拱把，轮囷今乃睹。十年百年计，更非所语汝。
补筑格淀堤成轻舆往阅因叠旧韵成什
作者：弘历
朝代：清
体裁：七言律诗

数典谁过神禹治，几曾禹贡曰堤之。行其无事今非古，占以有淤势与时。图格清浑空阙筑，不过罅漏补苴为。轻舆十里勤来阅，永逸谋艰立为迟。
表忠观
作者：弘历
朝代：清
体裁：五言律诗

三世五王爵，同堂秩有伦。圣湖依故里，白水识真人。孙子仪型永，春秋俎豆新。苏碑馀腕力，亦敌弩千钧。
表忠观
作者：弘历
朝代：清
体裁：五言律诗

历世戴京洛，承家保土疆。伐唐曾助旅，纳越遂来王。试看尸还社，不离梓与桑。千秋为民意，博得号钱塘。
表忠观
作者：弘历
朝代：清
体裁：五言律诗

故里依桑梓，崇祠旧表忠。端因识时务，可以号英雄。牛斗犹无孛，江湖终向东。勖哉钱氏族，百世守家风。
表忠观
作者：弘历
朝代：清
体裁：七言律诗

旌功淳祐赐褒俞，作记犹闻人姓苏。大似窦融事光武，迥殊徐诰窃杨吴。心悬牛斗曾无孛，享共孙曾足有愉。最是风流绝胜处，千秋崇观对西湖。
表忠观
作者：弘历
朝代：清
体裁：五言律诗

明圣湖南岸，钱王观宇留。虽因忠赵宋，固足表千秋。几阅荆凡易，依然俎豆酬。杨吴及马楚，瞠矣那能俦。
袖岚书屋
作者：弘历
朝代：清
体裁：七言绝句

一带西山秀莫穷，雨馀林翠护巃嵷。谁知远引诗怀处，咫尺原于襟袖中。
袖岚书屋
作者：弘历
朝代：清
体裁：古风

书屋苍山中，奚言屋袖岚。譬之人在世，而世心内含。况复蜃窗里，高下叠崿嵁。非袖取而何，理谈岂佛谈。
袖岚书屋
作者：弘历
朝代：清
体裁：古风

倚岩屋三间，其外围诸岫。㠎嶪座中呈，荟蔚檐端逗。于焉机引静，可以时对茂。于何劳位置，万景天然就。点笔无俗情，风华在怀袖。
袖岚书屋
作者：弘历
朝代：清
体裁：七言绝句

回峦沓嶂护书斋，诡石乔松古与偕。凭著云窗聊纵目，西山却近在襟怀。
袖岚书屋
作者：弘历
朝代：清
体裁：古风

夷嵏得佳处，书屋筑数间。林岚相环抱，云霞与往还。西窗糊玻璃，一坐纳西山。雨后翠螺浓，骋望省跻攀。钟声落远寺，山僧何其閒。
袖岚书屋
作者：弘历
朝代：清
体裁：五言律诗

屋据崇椒上，绿阴树绕之。密疏不碍望，位置正相宜。遍野耕锄急，趁閒藻笔摛。西山来爽气，襟袖恰斯披。
袖岚书屋
作者：弘历
朝代：清
体裁：古风

山巅筑书屋，非若深谷比。凹凸小异处，略具掩映耳。近西特开窗，西山看迤逦。翠润难为名，一雨万景美。爽气却浮来，来我襟袖里。
袖岚书屋
作者：弘历
朝代：清
体裁：古风

山阴别一峰，亦具势�㠑。岩谷虽不深，望远兴斯倍。书屋朴而幽，冰簟如予待。凭窗纵遥目，反观契真宰。惟有襟袖间，西山爽气在。
袖岚书屋
作者：弘历
朝代：清
体裁：古风

岚固山之气，世乃用之山。谢王言之明，皮杜混以峦。一从名象起，如斯者实繁。京兆咏爽气，云在襟袖间。我谓其语佳，题额书屋颜。襟袖宽几许，山气容非艰。悟同方寸中，万物备以閒。
袖岚书屋
作者：弘历
朝代：清
体裁：古风

岚固山之气，谓即山差多。朝夕无定名，前岁诗订讹。气或可袖取，袖山则如何。书屋实称名，徽之语可歌。
袖岚书屋
作者：弘历
朝代：清
体裁：古风

岚实山之气，非云浮一派。曾为定其名，夕岚而朝霭。书屋向西山，山岚遥映带。宛如在襟袖，对之心意快。设循名责实，晚景清堪会。偷閒偶试游，几曾申酉逮。瞻题每恧然，拈咏聊偿债。
袖岚书屋
作者：弘历
朝代：清
体裁：七言绝句

岚怀屋复屋怀岚，虚受还教惬静含。安得总忘忧乐事，乔佺携手个中谈。
袖岚书屋
作者：弘历
朝代：清
体裁：古风

或训岚为气，或训岚为山。然山之与气，一二二一间。书屋日所对，滃濛而孱颜。袖岚实两得，何必兮疏艰。
袖岚书屋
作者：弘历
朝代：清
体裁：七言绝句

烟霞呼吸碧霄通，即境每来致不同。讵祇峰岚襟袖里，乾坤亦止寸心中。
袖岚书屋
作者：弘历
朝代：清
体裁：古风

玉泉权罢去，登陆仍馀閒。山阴有佳处，化谷穿林关。径造峭茜幽，飒爱襟袖寒。始悟真境迥，宁祗书屋宽。
袖岚书屋
作者：弘历
朝代：清
体裁：古风

穿壁向西开，西山屏展右。交木嫌其碍，逾尺玻瓈透。近一纳远千，全景若相就。横岭竖峰态，朝岚夕霭凑。徽之先获心，气爽在襟袖。
袖岚书屋
作者：弘历
朝代：清
体裁：古风

芸窗正向西，西山色呈秀。游目宜笔墨，骋怀悦襟袖。竖峰与横岭，一例如来就。吾更有遐思，万方胥在宥。一民弗得所，是则谁之咎。灾区虽加赈，沟壑那尽救。伈伈恒自羞，将近青黄候。
袖岚书屋口号
作者：弘历
朝代：清
体裁：六言诗

西山常在窗中，每来兴致不同。益以高峰积雪，真成满袖清风。
裁锦词·其一
作者：弘历
朝代：清
体裁：古风

裁锦裁锦可喻时，一疋锦段成万丝。成之何其难，并刀错下顷刻乃毁之。呜呼为学不慎者，可以深长思。
裁锦词·其三
作者：弘历
朝代：清
体裁：古风

裁锦裁锦可喻政，学而后入斯为正。子皮信进贤，侨也善譬是以能为郑。呜呼为量不宏者，可以倾耳听。
裁锦词·其二
作者：弘历
朝代：清
体裁：古风

裁锦裁锦可喻人，恒情厌旧多喜新。新衣固已佳，岂如旧衣称意而合身。呜呼为交不恒者，可以度吾言。
裁锦词·其四
作者：弘历
朝代：清
体裁：古风

裁锦裁锦可喻离，锦花截处成云泥。纵使天孙巧，报章已断咄咄空含悲。呜呼为别不惜者，可以怀前期。
裂帛湖
作者：弘历
朝代：清
体裁：古风

乳窦迸石罅，一泓清可品。方塘汇匪宽，中有长虹饮。蹀步俯沧浪，縠纹漾淰淰。弄影花正开，讶许天孙锦。
裂帛湖三首·其一
作者：弘历
朝代：清
体裁：七言绝句

越縠吴纨水面铺，不须裁剪费工夫。春明胜景惟馀此，台殿金源觅迹无。
裂帛湖三首·其三
作者：弘历
朝代：清
体裁：七言绝句

织出鲛人不费缫，倩谁新样制宫袍。清风似识杜工部，借与并州快剪刀。
裂帛湖三首·其二
作者：弘历
朝代：清
体裁：七言绝句

不独当前淡色呈，泉临溪口静常鸣。白家诗里寻清会，正是四弦如一声。
裕亲王广禄八十生辰赐诗为寿
作者：弘历
朝代：清
体裁：七言律诗

念我同曾有几人，老来益与老年亲。春秋较长正五岁，福禄骈臻值八旬。善射兄今逊筋力，习蒐予尚勉精神。儿孙拜合坐而受，佳话天家贻万春。
裕性轩
作者：弘历
朝代：清
体裁：七言绝句

人性善犹水就下，裕之则近激之戕。子舆书自幼曾读，今日才明告子章。
裕性轩
作者：弘历
朝代：清
体裁：五言律诗

几席有馀清，春风暂驻旌。马嘶墙外草，翚焕屋间甍。稽古遥怀托，居今静趣生。玉兰犹未放，小忆昔年情。
裕性轩前玉兰盛开未谢因而有咏
作者：弘历
朝代：清
体裁：七言律诗

玉想丰姿兰想芬，留馀香色亦堪欣。庭前观象玩硕果，花下联吟忆乐群。驹隙风光过稔冉，蜂衙午晚尚殷勤。输他木笔辛夷占，本是同根品自文。
裕性轩咏玉兰·其一
作者：弘历
朝代：清
体裁：七言绝句

一树当庭万玉蕤，春风别馆及芳时。色香两字无馀净，绨几凭参性所宜。
裕性轩咏玉兰·其二
作者：弘历
朝代：清
体裁：七言绝句

缋写春光得尔神，去年题句壁间新。较量含韵斋前树，清咏饶他两度春。
裕性轩忆旧
作者：弘历
朝代：清
体裁：五言律诗

少年于此地，习射复攻书。望道犹未见，诘戎兹更疏。向惟霜鬓耳，今乃雪须诸。惟是性无好，迩来并裕如。
裕性轩有感
作者：弘历
朝代：清
体裁：五言律诗

忆昔此文轩，猎馀故课温。那称梨枣让，相勖礼诗敦。淑景今朝又，流阴逝水翻。偶然思话旧，却复向谁言。
裕性轩题壁
作者：弘历
朝代：清
体裁：古风

宿解读书乐，时复与静宜。幽轩搆离宫，忆昔曾下帷。几清无俗氛，树古多乔枝。春风此驻跸，芸编一再披。鸟语如相诉，驹影不肯移。欲去重徘徊，长歌有所思。
裘曰修录近作静宜园诗并呈游碧云寺长歌因用其韵率题并令和近作韵
作者：弘历
朝代：清
体裁：古风

忆昨小驻静宜园，春云忽敛春日暄。近臣知有游山喜，那识惜望殷岩轩。尚非迫切待泽候，散闷石磴聊登援。旷览之台一骋目，下视鸟背相飞翻。翼日清晓起问政，轮班毕集诸卿垣。惟虞伺意称事简，那肯适已嫌人喧。敕几已罢听退食，碧云有寺别有门。挈朋携侣许游历，严禁奚用谁何尊。古松卧墙挂飞瀑，活水如画蜀两孙。净土春阳已作意，并无荆棘惟兰荪。俗僧缁黄概弗藉，钟鱼静伴山朝昏。一株银杏十合抱，千年以上人曾扪。其杈寄生郁苍柏，茏葱叶共扶晴暾。世间奇事无不有，炙毂那辨淳于髡。洗心亭下渟泓水，到此心洗空潺湲。山房试泉更悦性，摩挲筠鼎光且温。北壁之下淙乳窦，流阴可会如斯奔。荇藻梳似绿玉带，一一皆可寻其根。胜迹吾无隐乎尔，词臣于此能忘言。录我近作殿长韵，点窜岂无意所存。杂咏五十皆短什，书厨未足酬长恩。乘兴辄复赓巨作，乐天中的已示樊。更当全册尔遍和，东坡例具悬水村。屈指三朝即启跸，促成佳话不可谖。
褚君道松阴书屋
作者：弘历
朝代：清
体裁：七言绝句

摊书乌几独支颐，松籁泉音契筦倪。作者云鸿不留迹，为传名氏是荆溪。
襟岚书屋
作者：弘历
朝代：清
体裁：七言绝句

一溪绿水横拖带，半障青岚斜展襟。设问会心何处是，洒然而静澹而深。
襟岚书屋
作者：弘历
朝代：清
体裁：七言绝句

书屋悠然岚作襟，一年饶是几回临。案头恰有文皇集，泉石却殊娱我心。
襟岚书屋
作者：弘历
朝代：清
体裁：七言律诗

书屋悠然岚翠间，开窗近即眄孱颜。所欣无定中有定，于此宜閒却未閒。合让清风与明月，恒依绿水及青山。促成新句邻旧句，我亦因之命驾还。
襟岚书屋
作者：弘历
朝代：清
体裁：七言绝句

云固霭兮气固岚，非山襟袖取斯堪。偶观题额还自笑，捉影捕风真戏谈。
襟岚书屋
作者：弘历
朝代：清
体裁：七言绝句

插架缥缃处处然，山间书屋更清便。偶凭净几供夏课，恰喜浮青照简编。
襟岚书屋
作者：弘历
朝代：清
体裁：古风

是处虽假山，如真因岁久。书屋据山隩，峰秀罨轩牖。朝岚与暮霭，彼授而此受。揽之可盈襟，把之若润手。然非色及形，会以空而有。
襟岚书屋
作者：弘历
朝代：清
体裁：七言绝句

沼园偏喜屋依山，仁智乐都会此间。相映岚光在襟袖，那劳岩龉事跻攀。
襟岚书屋
作者：弘历
朝代：清
体裁：古风

琳池有水全浸山，潇然书屋营其间。左挹云岚以为袖，虚无动影如堪攀。妙哉佳处莫过此，不惟画情实画理。笑我坐曾弗暖席，得句即行而已矣。
襟岚书屋
作者：弘历
朝代：清
体裁：五言律诗

雪后作清游，素情飒景投。林糊花错落，峰戴玉雕锼。望去襟怀阔，挹来岚气浮。不须劳捃摭，诗意与心谋。
襟岚书屋·其一
作者：弘历
朝代：清
体裁：七言绝句

假山雨足长莓苔，翠色迎眸绝点埃。影入澄波何所似，青莲向佛手中开。
襟岚书屋·其三
作者：弘历
朝代：清
体裁：七言绝句

翠逻青遮罨槛楹，蝉声群喜噪新晴。难为名处意为永，襟袖之间秀色盈。
襟岚书屋·其二
作者：弘历
朝代：清
体裁：七言绝句

峰姿波态斗清怡，一雨物情无不宜。拟笑柴桑犹著相，寄情独在夕佳时。
西北风
作者：弘历
朝代：清
体裁：古风

今年每盻西北风，都为溽暑思晴爽。昨夜秋霖彻旦零，渐石征夫劳鞅掌。纵匪农时犹苦潦，忽来西北风生朗。长途定不愁泞泥，陡益峭寒又廑想。
西北风
作者：弘历
朝代：清
体裁：古风

六月廿七八雨沾，遂虞雨秋甲子孟。是晚虽霏幸即晴，人言初二犹防盛。其日快霁实终朝，略慰农谣祥以应。上浣之五夜作霖，无眠彻晓为之怲。田功河防胥要务，驰驿方伯相咨政。辰已之间遂开霁，能无额手因农庆。却值天孙洗车际，怀惕时望云散凝。两日喜未符其言，今晨西北风真劲。徂云吹尽捲东南，始觉心安晴乃定。宅忧以来懒操觚，祇关晹雨仍频咏。廑稼穑为万民劳，承训常年在温凊。
西北风
作者：弘历
朝代：清
体裁：古风

向厌西北风，以其阻雨力。今愿西北风，谓犹胜东北。东北善致雨，好恶讵非特。伊余有别系，乃在十堡侧。正当引溜时，恐致回波逼。西北吹波东，或助赴壑直。昨近况优霖，待泽非顷刻。急则顾目前，吾忧曷有极。
西北风
作者：弘历
朝代：清
体裁：五言律诗

噫气凉盈谷，驱云天淡空。非关少女候，真是大王雄。翼退横霄鹢，蹄轻喷玉骢。停鞭西北望，万里此来同。
西北风
作者：弘历
朝代：清
体裁：古风

夜雨绵达旦，踊虑为秋霖。午风转西北，其声戛石金。初犹习习吹，渐作萧萧临。万窍各怒号，同叶夷则音。无物可以当，何有于密阴。瞥眼天宇晶，宜旸惬予心。虽然敢即逸，捧盈惕弥钦。
西北风
作者：弘历
朝代：清
体裁：古风

常年春月每望霖，西北风来辄惄尔。今岁幸得雨旸时，黄云已近西成矣。昨朝清旦欣快晴，傍晚云阵依山起。伏内便雨审何妨，意中终觉晴为美。半夜忽报西北风，枕上爽凉实堪喜。诘晨视事有馀閒，轻骑径往游玉泉。铜雀鸣将禾黍熟，如云弥望䆉稏连。菜畦瓜架蔚茂密，老农老圃均开颜。有如是乎佳气象，仓箱待穫吾犹未敢为满言。
西北风
作者：弘历
朝代：清
体裁：古风

戊戌仪封决南岸，深虑北风阻合龙。辛丑仪封决北岸，排溜斯冀多北风。迩日正值合龙际，风从北或西或东。前日东北酿嘉雪，今朝雪霁西北雄。风吹西北引河赴，堵坝事半资倍功。惟是刻期略已过，南顾滋益心忧忡。
西北风
作者：弘历
朝代：清
体裁：古风

昨晚浽㵟旋即止，问彻五更云净散。最称要者是初二，诚恐为霖中农谚。破曙披衣步庭间，寥天朗无云一片。加之飒沓西北风，送碧峰钟来间断。理事阅箭以次第，萧爽襟袂乏点汗。回思前日苦薰蒸，凉暖之殊迅以幻。九秋登稼或可期，然尚遥哉心敢宴。
西北风
作者：弘历
朝代：清
体裁：古风

昨晚阵雨云尽收，今朝西北风飋飕。太空昭朗净纤翳，爽生九夏如三秋。二麦柄穗晒以栗，禾黍润浥露气浮。农况实为所希见，西成遥矣望尚悠。诚得此后赐时若，吾民衣食庶可谋。
西北风
作者：弘历
朝代：清
体裁：古风

昨朝彻夜晴，密云忽生晓。础润有明徵，棼丝卒未了。情知雨不妨，究觉晴为好。午转西北风，霁放晶阳皓。时若祝从兹，庶可期万宝。顾苗莫知硕，虑事每于早。
西北风
作者：弘历
朝代：清
体裁：古风

昨盻西北风，时作时复止。今朝乃畅然，吹万势未已。殢云向难开，破碎剩几缕。应律奏金音，驱暑含爽气。皎日腾清晖，溽熇一以洗。雄风讵独予，快意逮闾里。宜旸利大田，送馥暨杂蕊。春时望一犁，颇怨驱云去。及恐霖为灾，驱云仍赖此。鸣条本无心，习习何忧喜。
西北风
作者：弘历
朝代：清
体裁：五言律诗

水榭乘凉晚，万吹西北风。直教炎暑退，不数大王雄。柳线低沧沼，云衣净碧空。秋成兆真好，未至敢言丰。
西北风
作者：弘历
朝代：清
体裁：古风

绪云散以尽，西北风又来。碧天舒快霁，心目两豁开。筹农慰萦系，问景聊徘徊。真树滴玉珠，假山铺翠苔。绿蝉调簧初，白蜗写篆皆。延爽消郁蒸，与物欣恢台。
西北风
作者：弘历
朝代：清
体裁：古风

西北风主晴，塞山晴更速。落岩益飕䬀，驱云鲜停蓄。唅呀鼓万窍，金石非丝竹。秋信已传凉，暑节全收溽。生衣似不禁，行将换纱服。
西北风
作者：弘历
朝代：清
体裁：古风

连朝西北风，天高晴已定。碧宇无片云，皓皓晶阳映。不惟利邮程，实喜资农政。铜雀逮鸣时，华黍阡陌亘。绥屡近可期，益慰益增敬。
西北风
作者：弘历
朝代：清
体裁：七言律诗

迩虽弗雨每云生，西北风今始快晴。爽气频铺消溽湿，秋阳高曝丽晶明。不周功讵宁容缺，以散休惟时若呈。盼亦久哉逢亦喜，回思春月顿殊情。
西北风二首·其一
作者：弘历
朝代：清
体裁：古风

春厌西北风，为驱云阻雨。秋喜西北风，为驱云雨阻。雨之德为泽，有宜不宜时。习习者彼风，岂能分别知。今朝来西北，宜旸即因喜。三春见生愁，蓬然者亦此。风本无美恶，人实有爱憎。宜时斯为佳，箕畴曰休徵。
西北风二首·其一
作者：弘历
朝代：清
体裁：七言绝句

细雨刚教秋菜滋，驱云赖有好风吹。树间飒沓金声动，恰是欧阳点笔时。
西北风二首·其二
作者：弘历
朝代：清
体裁：古风

华之所谓西，回之所谓南。厄鲁所谓北，一方名已三。所知即如此，定向终谁覃。想其不知方，屈指数弗堪。此之所谓是，勒彼从弗甘。达观者莞笑，史策多斯谈。
西北风二首·其二
作者：弘历
朝代：清
体裁：七言绝句

阶际苔痕绿尚滋，一天爽垲不禁吹。每因望雨愁西北，此日欣然要在时。
西南风
作者：弘历
朝代：清
体裁：古风

昨每东北风，似于行程为顺适。今朝西北风，却于行程为偏逆。人情恶逆而好顺，好今恶昨予情易。岂其好恶异乎人，缘有心中别筹画。河工今逮放溜时，东北风阻西南射。借势洪波归引河，事半庶几功倍翕。路途麈壒乃其常，西南企望喜音获。
西南风
作者：弘历
朝代：清
体裁：古风

昨盼西南风，为吹送河溜。盼之而未获，北坝复坍透。因而为改弦，王家庄津逗。地势当顶冲，或可全川受。竭力疏引河，酾之故道就。然尚须时日，且弗资风候。兹乃西南风，无藉功难售。徒为爽凉披，那赖昏垫救。未感增予惭，仍祈吁神祐。
西南风
作者：弘历
朝代：清
体裁：古风

迩日西南风，惜其势略小。然究胜东北，弗遑卜雨兆。足见情无定，惟视一时好。引溜今急务，欲顺归故道。助以西南风，事半功倍早。诸臣竭力为，切待风信好。我亦焦在兹，遥望虔心祷。惭愧听于神，惟祈万民保。
西园泛舟至圣化寺·其一
作者：弘历
朝代：清
体裁：七言绝句

万泉十里水云乡，兰若閒寻趁晓凉。两岸绿杨蝉嘒嘒，轻舟满领稻风香。
西园泛舟至圣化寺·其三
作者：弘历
朝代：清
体裁：七言绝句

淰淰轻寒上葛裳，物情人意酿秋光。芰荷惆怅西风里，作意临波艳晚妆。
西园泛舟至圣化寺·其二
作者：弘历
朝代：清
体裁：七言绝句

远山螺黛映澄潭，润逼溪村绿意含。谁向萧梁庾开府，帧头买得小江南。
西园泛舟至圣化寺·其五
作者：弘历
朝代：清
体裁：七言绝句

连朝甘雨活彫枯，水畛山畦翠更腴。犹见西峰云气润，阿香重展米家图。
西园泛舟至圣化寺·其四
作者：弘历
朝代：清
体裁：七言绝句

宓刍一滴觅曹溪，觅得曹溪也是迷。何似无心閒逐景，好山迎我作诗题。
西堤
作者：弘历
朝代：清
体裁：七言律诗

西堤此日是东堤，名象何曾定可稽。展拓湖光千顷碧，卫临墙影一痕齐。刺波生意出新芷，踏浪忘机起野鹥。堤与墙间惜弃地，引流种稻看连畦。
西安巡抚何裕城奏报得雨诗以志事
作者：弘历
朝代：清
体裁：七言律诗

西安缺雨非荐旱，兹报甘霖霶霈施。麰麦登场堪接食，黍禾播陇正资滋。幸因少望即惬望，以不相宜反受宜。豫省依然未沾泽，毕沅焦急为怜之。
西安巡抚毕沅奏报得雪诗以志慰
作者：弘历
朝代：清
体裁：七言律诗

宿麦培根渥雪资，农功北省率同之。驿章欣报六霙被，甫野遍看四寸滋。西望允为心庆慰，冬来已久意殷思。故知时日犹堪待，我合先忧敢后时。
西安巡抚永保奏报雨雪情形诗以志事
作者：弘历
朝代：清
体裁：七言律诗

春之孟仲频叨泽，麦颖禾苗并受资。汇报真堪宵旰慰，逮成同切夏秋思。祭臣南返称优渥，跸路西来总润滋。近远殷殷望都遂，敢因怡志益因寅。
西安巡抚秦承恩四川总督福康安各报秋收九分有馀诗以志慰
作者：弘历
朝代：清
体裁：七言律诗

夏秋霖雨异常盛，却利于西弗利东。陜蜀以居太行右，黍禾都获九馀丰。丑寅俱幸年连稔，苍赤同欣岁计充。即日又闻漳泉潦，慰忘翻益缱忧忡。
西安巡抚秦承恩奏报得雨诗以志慰
作者：弘历
朝代：清
体裁：七言律诗

江北江南率雨春，优微虽异总沾均。路遥方为廑西省，泽透兹欣报普秦。奚啻麦麰卜饼饵，益资禾黍利耕畇。嘉㦲慰敬俱深际，云待霏中急复频。
西安巡抚秦承恩布政使和宁同奏秋禾约收分数诗以志事
作者：弘历
朝代：清
体裁：七言律诗

抚臣入觐藩护理，身到不期奏到同。三伏欠沾幸后霈，八分馀穫亦中丰。细咨毋俾向隅叹，约计漫欣总数充。民食孜孜方寸里，敢因天眷略纾衷。
西安巡抚秦承恩报收麦八分有馀诗以志慰
作者：弘历
朝代：清
体裁：七言律诗

秦疆亦以麦为秋，喜报八分馀得收。晋省甘郊胥未达，北迟西远缓之由。约虽弗致丰来告，要不终当歉用酬。天贶春田胜往岁，戒盈敢幸曰何脩。
西安巡抚秦承恩报雨志事
作者：弘历
朝代：清
体裁：五言律诗

春仲雨二寸，月除雪亦如。近疆均望彼，远省此欣予。四五西安被，参差各属胥。慰哉愁未解，捷报愤其徐。
西安巡抚秦承恩报雨诗以志慰
作者：弘历
朝代：清
体裁：七言律诗

季春下浣霈甘霖，旋即晴明利麦深。正是齐郊渴雨亟，谁知秦地卜秋谌。胥吾民也宁不慰，蒿近目乎愁切吟。即此奏章批阅际，望云益复瞪劳心。
西安巡抚秦承恩湖南巡抚姜晟各报麦收分数诗以志事
作者：弘历
朝代：清
体裁：古风

西安本无事，收麦九分馀。吾民何乐哉，畺吏亦幸诸。披章岂不慰，慰中仍廑予。予廑在湖南，收麦接奏书。通省馀八分，据实讵敢虚。苗乱湖之南，城门殃及鱼。歼苗民回耕，略接青黄疏。慰者无所言，廑者仍殷如。必当靖鲸鲵，黔黎庶安居。是用盼捷音，驿章来何徐。
西安巡抚秦承恩署布政使姚学瑛同报二麦收成九分有馀诗以志慰
作者：弘历
朝代：清
体裁：七言律诗

抚令藩陈夏收数，细开总报到同闻。四州五府稔二麦，补短截长馀九分。楚匪逮平边界净，市粮都减户民欣。披章诚为秦民慰，慰彼仍兹望泽殷。
西安巡抚秦承恩覆奏泾清渭浊实据诗以志事一韵二首近因诗中用邶风泾以渭浊事玩以字义自当作泾水为渭水所浊解乃朱注则以为渭清泾浊心疑其误而泥其说者不免耳食因命秦承恩亲履二水由甘入陕之源究其实在情形兹据覆奏辨析甚明果为泾清渭浊既详著纪实文并附录承恩原摺因再成是什以志考古订讹之意·其二
作者：弘历
朝代：清
体裁：五言律诗

絜矩于为政，益当衡鉴明。伪清乃诚浊，袪浊始真清。两可宁为实，一成要正名。那能不求解，惟是勉躬行。
西安巡抚秦承恩陜甘总督勒保各报得雪诗以志慰
作者：弘历
朝代：清
体裁：古风

月之十三日，微雪积将寸。虽云春泽沾，未足沃麦畹。近省次第报，京畿齐豫晋。都大盛于兹，批慰翻增闷。兹知陜及甘，四省犹过分。五六以为度，实惬祈农愿。何处非吾民，讵此千里慭。然而人之情，究觉切乎近。五言云志慰，兼增惭以顿。